Penyeludup daun ketum guna bot mewah rempuh bot APMM

Pengarah Zon Maritim Kuala Perlis Komander Maritim Mohd Hashim Mat Zain berkata dalam kejadian kira-kira pukul 6.50 pagi itu, suspek mengemudi bot secara berbahaya dan bertindak merempuh bot penguat kuasa APMM.

“APMM berjaya menahan dua suspek lelaki berumur 37 dan 48 tahun, setelah bot yang mereka naiki mengalami kerosakan teruk pada bahagian hadapan dan bocor akibat rempuhan itu.

“Hasil pemeriksaan lanjut, kami menemukan 300 bungkusan plastik berwarna hitam serta 13 bungkusan plastik berwarna putih yang disyaki daun ketum dengan berat 3.2 tan metrik dianggarkan bernilai RM576,000 dan dipercayai cuba diseludup ke negara jiran,” katanya kepada pemberita di sini, hari ini.

“Daripada hasil siasatan, kami dapati bot tersebut akan berlabuh di negara jiran dan hanya bergerak ke Malaysia untuk menyeludup keluar daun ketum,” katanya.

Beliau berkata kes tersebut disiasat di bawah Seksyen 30(3) Akta Racun 1952 kerana penyalahgunaan daun ketum termasuk mengimport, menjual, memproses dan lain-lain berkaitan bahan tersebut. – BERNAMA


Juruterbang helikopter yang hilang ditemukan selamat

Beliau berkata juruterbang itu dijumpai pada 8.20 pagi ini dan pada masa ini pasukan penyelamat sedang berusaha membawa keluar juruterbang berkenaan untuk dihantar Hospital Raja Permaisuri Bainun, Ipoh.

“Setinggi penghargaan diucapkan kepada pasukan Tentera Udara Diraja Malaysia, Polis Diraja Malaysia (PDRM), Jabatan Bomba dan Penyelamat dan semua yang terlibat di dalam operasi mencari dan menyelamat (SAR),” katanya dalam catatan menerusi Facebooknya hari ini.

Semalam Wee dilaporkan berkata pesawat jenis Eurocopter milik syarikat swasta itu terputus hubungan pada kira-kira 12.16 tengah hari dengan lokasi terakhir dilaporkan adalah di sekitar kawasan hutan dekat Bidor.

Helikopter itu sepatutnya mendarat di Lapangan Terbang Sultan Azlan Shah di sini pada 12.37 tengah hari selepas berlepas dari Lapangan Terbang Sultan Abdul Aziz Shah, Subang pada 11.37 pagi.

Ketua Polis Perak Datuk Mohd Yusri Hassan Basri dilaporkan berkata SAR dihentikan sementara malam tadi memandangkan faktor cuaca tidak mengizinkan dan tidak menentu.

Pemerhatian Bernama mendapati operasi yang bersambung hari ini bermula seawal 7.30 pagi melibatkan lima kumpulan dan dipecahkan kepada dua sektor besar.

Ketua Polis Daerah Tapah Supt Wan Azharuddin Wan Ismail berkata operasi itu melibatkan kawasan Kampung Kenangan, Jalan Bidor-Teluk Intan dan turut memfokuskan pencarian dalam radius lima kilometer di kawasan Hutan Simpan Chikus, tempat isyarat terakhir mangsa sebelum hilang.

Ia melibatkan 10 pegawai dan 197 anggota daripada pelbagai agensi antaranya PDRM, Pasukan Gerakan Am (PGA), Unit Udara, Bomba, Pasukan Mencari dan Menyelamat Khas Malaysia (SMART) dan Jabatan Perhutanan Negeri selain sebuah helikopter Unit Udara PDRM turut diterbangkan bagi mengesan mangsa. – BERNAMA


Banjir kilat: Infrastruktur kawalan banjir digerakkan

KUALA LUMPUR, 7 Mac – Semua infrastruktur sistem kawalan banjir Jabatan Pengairan dan Saliran Wilayah Persekutuan Kuala Lumpur (JPSWPKL) telah digerakkan susulan banjir kilat di beberapa kawasan di ibu negara petang tadi.

Menteri Alam Sekitar dan Air Datuk Seri Tuan Ibrahim Tun Man berkata sistem kawalan banjir seperti rumah pam, pintu kawalan air, siren, kolam takungan dan lencongan banjir juga beroperasi dengan baik, mengikut prosedur operasi standard.

“Lencongan terowong SMART telah diaktifkan kepada Mod 2B pada 3.40 petang, Mod 2 (3.58 petang) dan seterusnya Mod 3 pada 4.44 petang,” katanya pada sidang media di sini malam ini.

Beliau berkata kejadian hujan lebat berterusan yang bermula sejak 2.30 petang hari ini telah menyebabkan berlakunya banjir kilat di jalan-jalan utama pusat bandar Kuala Lumpur, Jalan Batu Bata, Kampung Periuk, Kampung Pasir Baru dan Kolej Telekom.

“Hujan lebat luar biasa dalam tempoh dua jam itu menyebabkan sistem perparitan sedia ada tidak dapat menampung kapasiti aliran air yang tinggi,” katanya.

Sehubungan itu bagi mengurangkan risiko banjir kilat, Tuan Ibrahim berkata JPSWPKL sedang melaksanakan kerja pembaikan dan menaik taraf kolam takungan banjir di bandar raya ini, termasuklah Kolam Takungan Batu.

“Selain itu, dua projek mitigasi banjir iaitu projek Rancangan Tebatan Banjir (RTB) di Sungai Bunus dan projek lencongan Sungai Batu, dijangka siap menjelang Februari 2024,” katanya.

Sementara itu pada sidang media sama Ketua Setiausaha Kementerian Alam Sekitar dan Air (KASA) Datuk Seri Dr Zaini Ujang berkata taburan hujan luar biasa, iaitu purata untuk hampir sebulan dalam satu hari yang melanda ibu kota hari ini, menjadi punca utama Lembah Klang mengalami banjir kilat.

Beliau berkata  kebiasaannya taburan hujan tahunan di negara ini ialah sebanyak 2,500 milimeter (mm) dan purata untuk setiap bulan ialah 208 mm.

“Namun taburan hujan yang turun pada hari ini seperti yang direkodkan di Stesen Taman Desa SMART, Kuala Lumpur ialah 106.5 mm dan Stesen Air Panas, Kuala Lumpur dengan bacaan 155 mm.

“Untuk dua jam sahaja, taburan hujan lebih daripada setengah purata bulanan. Bila air terlalu banyak dalam tempoh singkat, ia tidak sempat untuk masuk ke dalam longkang,” katanya. – BERNAMA


2.7 juta pelajar mulakan sesi persekolahan bersemuka hari ini – Radzi

Beliau berkata daripada jumlah itu seramai 2,674,104 adalah murid sekolah rendah, 30,853 lagi merupakan pelajar Tahun 2, 3 dan 4 Kolej Vokasional manakala pelajar sekolah menengah selebihnya mengikuti pembelajaran secara pengajaran dan pembelajaran di rumah (PdPR).

“Secara umumnya kehadiran baik iaitu melebihi 90 peratus. Walaupun ada anak belum divaksinasi, ibu bapa tidak risau anak datang ke sekolah,” katanya pada sidang media selepas melawat Sekolah Kebangsaan (SK) Syed Idrus Kampung Kuang Hilir, Chemor di sini hari ini.

Radzi berkata Kementerian Pendidikan (KPM) akan memantau sesi persekolahan bagi sekolah yang mempunyai lebih 600 murid sebelum membenarkan pelaksanaan kehadiran tanpa penggiliran seiring dengan keadaan negara yang akan memasuki fasa peralihan ke endemik mulai 1 April ini.

“Kita tidak boleh tunggu kadar vaksinasi atau tetapkan kadar vaksinasi (tertentu) sebelum panggil murid hadir tanpa penggiliran kerana peratusan vaksinasi masih rendah, sebab itu sesi persekolahan hari ini akan dipantau bagi satu tempoh dahulu,” katanya.

“Kita sedang susun data ini dan akan melihat satu per satu faktor termasuk punca, umur guru dan berapa lama dalam karier sehingga buat keputusan untuk bersara awal,” katanya.

Pada 17 Feb lepas, Menteri Besar Perak Datuk Seri Saarani Mohamad berkata pihaknya menerima laporan terdapat guru di negeri itu yang mengambil keputusan bersara awal disebabkan tekanan yang dialami sepanjang pandemik COVID-19.

Di MELAKA, KPM menyumbang 338,092 kit kendiri COVID-19 bagi melaksanakan ujian saringan ke atas murid sekolah rendah dan menengah secara rawak setiap hari melibatkan 10 peratus daripada jumlah murid di setiap sekolah.

Exco Pendidikan dan Teknologi negeri Datuk Rais Yasin berkata bekalan kit ujian itu akan terima secara berperingkat sebelum diedarkan kepada pihak pengurusan sekolah sebagai salah satu usaha mengekang penularan COVID-19.

“Usaha ini amat penting kerana ia sebagai langkah pencegahan Kementerian Pendidikan sendiri untuk membantu supaya kita dapat menjaga anak-anak yang memulakan sesi persekolahan ini,” katanya kepada pemberita selepas menyantuni murid SK Paya Rumput di luar pekarangan sekolah itu di sini hari ini.

Mengenai isu kekurangan bilik darjah di SK Paya Rumput, Rais berkata pihaknya akan mencari penyelesaian termasuk kemungkinan membina SK Paya Rumput 2 atau membuat penambahan bangunan bagi menampung peningkatan murid. – BERNAMA


69 menteri dan timbalan menteri angkat sumpah jawatan di Istana Negara esok

KUALA LUMPUR 29 Ogos – Seramai 31 menteri dan 38 timbalan menteri akan mengangkat sumpah jawatan di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Negara esok.

Turut dijangka berangkat pada Istiadat Pengurniaan Surat Cara Pelantikan dan Istiadat Mengangkat Sumpah Jawatan dan Setia serta Sumpah Rahsia itu ialah Raja Permaisuri Agong Tunku Hajah Azizah Aminah Maimunah Iskandariah.

Selain itu, istiadat dijadual bermula jam 2.30 petang itu akan turut dihadiri Perdana Menteri Datuk Seri Ismail Sabri Yaakob, Ketua Hakim Negara Tun Tengku Maimun Tuan Mat dan Ketua Setiausaha Negara Tan Sri Mohd Zuki Ali.

Kesemua mereka diumum sebagai ahli pentadbiran negara oleh Ismail Sabri Jumaat lalu, tujuh hari selepas beliau mengangkat sumpah jawatan Perdana Menteri kesembilan di hadapan Seri Paduka 20 Ogos lalu.

Ismail Sabri menggantikan Tan Sri Muhyiddin Yassin yang meletakkan jawatan pada 16 Ogos selepas hilang majoriti sokongan Ahli Parlimen dan cadangan kerjasama bipartisan yang dicadangkannya juga tidak mendapat sokongan parti politik.

Menamakannya ‘Kabinet Berorientasikan Hasil’, Perdana Menteri berkata senarai ahli pentadbiran baharu itu merupakan satu formulasi semula berdasarkan situasi semasa demi mengekalkan kestabilan dan meletakkan kepentingan serta keselamatan ‘Keluarga Malaysia’.


Semua acara sambutan Ulang Tahun Keputeraan Sultan Kelantan dibatalkan

KOTA BHARU 3 Nov. – Sultan Kelantan, Sultan Muhammad V telah memperkenankan supaya semua acara sambutan Perayaan Hari Keputeraan Baginda pada tahun ini dibatalkan berikutan kes jangkitan COVID-19 yang masih lagi meningkat.

Setiausaha Kerajaan Kelantan Datuk Nazran Muhammad dalam satu kenyataan hari ini memaklumkan pembatalan itu termasuklah Istiadat Meletak Kerja, Istiadat Pemeriksaan Perbarisan dan Istiadat Pengurniaan Darjah Kebesaran, Bintang, Pingat, Surat Kepujian dan Pelantikan Jaksa Pendamai.

“Baginda juga turut menzahirkan rasa dukacita kerana tidak dapat bersama-sama rakyat bagi menyambut Perayaan Hari Keputeraan KDYMM Sultan Muhammad V seperti tahun-tahun lepas,” katanya.

Nazran berkata sungguhpun begitu Baginda mengharapkan supaya semua rakyat agar sentiasa prihatin terhadap tanggungjawab dalam mematuhi perintah yang dikeluarkan oleh kerajaan dan menurut segala Prosedur Operasi Standard (SOP) bagi sama-sama membantu memastikan penularan wabak COVID-19 dapat dikawal dan diputuskan.


Pengarah didakwa terima Honda Accord sebagai suapan

AYER KEROH 20 September – Pengarah Bahagian Pengurusan Fasiliti sebuah universiti awam di negeri ini direman tujuh hari bermula hari ini selepas disyaki menerima suapan sebuah kereta Honda Accord.

Permohonan reman itu yang bermula hari ini dan akan berakhir pada Isnin depan (26 September) dipohon bagi membolehkan siasatan lanjut dibuat ke atas lelaki terbabit mengikut Seksyen 17(a) Akta SPRM 2009.

Sementara itu Pengarah SPRM Negeri Melaka Mohd Shahril Che Mat berkata, individu berkenaan ditahan kerana disyaki menerima satu suapan harta alih iaitu sebuah kenderaan jenis Honda Accord 2.4 yang dianggarkan berjumlah RM174, 500.


Polis bongkar aktiviti proses, edar dadah di rumah sewa

IPOH, 16 Feb – Polis berjaya membongkar aktiviti memproses dan mengedar dadah di sebuah rumah sewa di Meru di sini, susulan penahanan enam individu di Perak dan Negeri Sembilan dalam siri serbuan pada Ahad dan Isnin lepas.

Ketua Polis Perak Datuk Mior Faridalathrash Wahid berkata keenam-enam suspek berusia antara 21 hingga 39 tahun itu, ditahan dalam lima serbuan berasingan di sekitar dua negeri itu oleh Jabatan Siasatan Jenayah Narkotik (JSJN) Bukit Aman dengan kerjasama JSJN Perak.

“Pihak polis merampas dadah disyaki jenis heroin yang dianggarkan seberat 9.4 kilogram (kg) dan syabu seberat 1.1 kg, bernilai kira-kira RM167,268.

“Turut dirampas dalam operasi ini adalah bahan-bahan kimia dan peralatan yang dipercayai digunakan untuk memproses dadah,” katanya pada sidang media di Ibu Pejabat Polis Kontinjen Perak di sini hari ini.

Mior Faridalathrash berkata saringan awal mendapati dua daripada suspek positif dadah jenis ganja dan candu serta kesemua mereka mempunyai rekod jenayah lampau berkaitan jenayah dan dadah.

Katanya, mereka kini direman selama enam hari bermula Isnin lepas sehingga Sabtu ini, bagi membantu siasatan di bawah Seksyen 39B Akta Dadah Berbahaya 1952.- BERNAMA


Penolakan usul lanjut Sosma: PDRM guna pakai peruntukan lain

KUALA LUMPUR, 24 Mac – Polis Diraja Malaysia (PDRM) akan mengguna pakai peruntukan lain bagi kes disiasat Subseksyen 4(5) Akta Kesalahan Keselamatan (Langkah-Langkah Khas) 2012 (SOSMA) selepas 31 Julai ini.

Ketua Polis Negara Tan Sri Acryl Sani Abdullah Sani berkata susulan penolakan usul lanjutan penguatkuasaan Subseksyen itu di Dewan Rakyat hari ini, PDRM akan menggunakan peruntukan di bawah mana-mana undang-undang sedang berkuat kuasa seperti Kanun Prosedur Jenayah untuk melaksana penahanan melalui proses reman di mahkamah.

“PDRM mengambil maklum dan menerima keputusan Dewan Rakyat pada 23 Mac (Rabu) yang menolak usul Kementerian Dalam Negeri untuk melanjutkan tempoh kuat kuasa SOSMA selepas 31 Julai ini,” katanya dalam kenyataan malam ini.

Mengulas lanjut, Acryl Sani berkata dengan keputusan terbaru itu, PDRM tidak lagi memperuntukkan kuasa penahanan selama 28 hari ke atas individu yang ditahan bagi siasatan melibatkan kes-kes keselamatan bersifat kompleks seperti kesalahan di bawah Bab VI Kanun Keseksaan (kesalahan terhadap negara).

“Selain itu, kesalahan di bawah Bab VI A Kanun Keseksaan (kesalahan berkaitan keganasan); kesalahan di bawah Bab VI B Kanun Keseksaan (kesalahan jenayah terancang); kesalahan di bawah Bab III A Akta Antipemerdagangan Orang dan Antipenyeludupan Migran 2007 dan Akta Langkah-Langkah Khas Menentang Keganasan Luar Negara 2015,” katanya.

Usul lanjutan penguatkuasaan Subseksyen 4(5) SOSMA bagi tempoh lima tahun lagi yang dibentang Menteri Dalam Negeri Datuk Seri Hamzah Zainudin, tidak diluluskan Dewan Rakyat hari ini setelah melalui undi belah bahagian, yang menyaksikan 84 Ahli Parlimen bersetuju manakala 86 lagi tidak bersetuju.


KKM tak perlu pihak ketiga siasat isu

DUYONG 1 Okt – Kementerian Kesihatan Malaysia (KKM) tidak memerlukan penglibatan pihak ketiga bagi membantu siasatan terhadap sebarang isu yang timbul daripada program vaksinasi termasuk Program Imunisasi COVID-19 Kebangsaan Remaja (PICK Remaja).

Timbalan Menteri Kesihatan I, Datuk Dr Noor Azmi Ghazali berkata, beliau melihat tiada sebarang masalah dengan penglibatan KKM sepenuhnya bermula daripada menguruskan pemberian vaksin, menyiasat isu yang timbul sehingga mengeluarkan kenyataan berkaitan sebarang kes.

“Setakat ini tiada masalah (diuruskan KKM), kita memang telus. Apa kita nak sorok? Kita mesti bercakap benar kerana itu tanggungjawab kita.

“KKM sangat cepat, sejak PICK Remaja dijalankan secara rasmi pada 20 September, saya memang amat prihatin dan ambil berat perkara ni. Saya nak anak-anak selamat masuk sekolah,” katanya ketika ditemui media di Kampung Bukit Duyong, di sini hari ini.

Terdahulu, beliau mengadakan lawatan terhadap keluarga remaja lelaki berusia 13 tahun yang videonya longlai selepas menerima suntikan vaksin COVID-19 di Pusat Pemberian Vaksin (PPV) Integrasi Encore, Klebang semalam tular sehingga menimbulkan pelbagai reaksi dan persepsi negatif dalam kalangan orang ramai.

Mengulas lanjut, Dr Noor Azmi berkata, beliau melihat tiada keperluan pihak ketiga untuk bersama mereka menyiasat jika wujudnya masalah berkaitan program vaksin biarpun terdapat dakwaan KKM tidak telus dalam menjawab sebarang isu yang timbul.

“Jika berlaku apa-apa, KKM cepat bertindak, dari aspek penyiasatan dan juga penerangan kepada ‘public’ (orang ramai). Itu yang kita buat setakat ini.

“Kalau dilihat apabila tular video hari itu dan apabila berlaku sikit kesesakan di beberapa PPV dan sebagainya kita dah ambil tindakan cepat menghubungi PKD (Pejabat Kesihatan Daerah) dan pengurusan PPV itu supaya semuanya berjalan lancar,” katanya.


26.8 peratus kanak-kanak terima vaksin COVID-19

KUALA LUMPUR 4 Mac – Sebanyak 952,411 individu atau 26.8 peratus populasi kanak-kanak berusia lima hingga 11 tahun di Malaysia telah menerima dos pertama vaksin COVID-19 melalui Program Imunisasi COVID-19 Kebangsaan Kanak-kanak (PICKids) setakat semalam.

Berdasarkan data yang dipaparkan di laman web COVIDNOW, sejumlah 14,884,826 individu atau 63.3 peratus populasi dewasa di negara pula telah menerima dos penggalak COVID-19 dan seramai 22,952,385 atau 97.6 peratus telah melengkapkan vaksinasi mereka manakala 23,232,115 atau 98.8 peratus telah menerima sekurang-kurangnya satu dos vaksin.

Bagi remaja berusia 12 hingga 17 tahun, sebanyak 2,802,856 individu atau 90.1 peratus daripada populasi itu telah melengkapkan vaksinasi mereka manakala 2,899,581 atau 93.2 peratus telah menerima sekurang-kurangnya satu dos vaksin.

Vaksinasi harian semalam menyaksikan 96,621 dos vaksin diberikan meliputi 23,871 dos pertama, 1,469 dos kedua dan 71,281 dos penggalak, menjadikan jumlah kumulatif dos vaksin yang diberikan di bawah Program Imunisasi COVID-19 Kebangsaan (PICK) sebanyak 67,516,578.

Sementara itu menurut portal GitHub Kementerian Kesihatan, 86 kes kematian akibat COVID-19 direkodkan semalam dengan 20 kes di Johor, diikuti Perak (11), Kedah (sembilan), Melaka dan Sabah masing-masing tujuh kes, Pahang dan Kuala Lumpur masing-masing dengan enam kes, Kelantan (lima), Pulau Pinang dan Selangor masing-masing empat kes, Putrajaya (tiga), Perlis (dua) manakala Sarawak dan Terengganu masing-masing merekodkan satu kes. – BERNAMA


Hanya satu juta umat Islam bawah 65 tahun dibenar tunai haji tahun ini – MoHU

KUALA LUMPUR, 9 April – Kementerian Haji dan Umrah Arab Saudi (MoHU) mengumumkan jumlah jemaah haji yang dibenarkan bagi musim haji tahun ini 1443Hijrah / 2022 Masihi terhad kepada sejuta jemaah tempatan dan antarabangsa.

Menerusi kenyataan rasmi yang dikongsikan di laman Twitter hari ini, kementerian itu menyatakan jumlah jemaah antarabangsa untuk tahun ini akan mengikut kuota yang diperuntukkan kepada setiap negara berkenaan dengan mengambil kira pematuhan semua kriteria penjagaan kesihatan.

Kementerian menegaskan bahawa musim haji tahun ini terbuka kepada jemaah di bawah 65 tahun yang telah melengkapkan vaksin COVID-19 asas yang diluluskan oleh Kementerian Kesihatan Saudi.

Menurut kenyataan itu, jemaah haji yang datang dari luar Saudi wajib menyerahkan keputusan negatif ujian PCR COVID-19 dalam tempoh 72 jam sebelum berlepas.

Untuk rekod, tahun lepas Arab Saudi membenarkan hanya 60,000 jemaah domestik meliputi warganegaranya dan warga asing yang berada di negara itu untuk menunaikan haji. – BERNAMA


Skuad Harimau Malaya kurang harmoni, wujud budaya berpuak – Dell

Pengerusi badan siasatan itu Datuk Dell Akbar Khan berkata pemain skuad Harimau Malaya mempunyai  tiga ‘puak’ ketika di Singapura, iaitu berpecah mengikut kumpulan pemain tempatan, naturalisasi dan warisan.

Siasatan itu turut merungkai bahawa persiapan singkat pasukan yang jelas tidak cukup, iaitu hanya sehari latihan pusat yang lengkap sebelum bertolak ke Singapura, turut menjadi punca kegagalan dan tersingkir seawal peringkat kumpulan.

Ia berikutan jadual Piala Malaysia 2021 yang berlangsung sehingga 30 Nov, iaitu hanya enam hari sebelum sepak mula aksi sulung menentang Kemboja pada 6 Dis.

Dell Akbar berkata ia merupakan antara 10 dapatan badan siasatan itu, selepas menemuduga beberapa pihak termasuk pengurusan Persatuan Bolasepak Malaysia (FAM), barisan kejurulatihan dan pemain, selain turut mengakui mengalami kekangan masa dan menerima laporan yang tidak lengkap, terutama melibatkan bahagian teknikal.

Dell Akbar yang merupakan bekas Setiausaha Agung FAM dan pemain kebangsaan, turut sedih apabila bekas jurulatih Harimau Malaya Tan Cheng Hoe tidak dapat hadir ke sesi temu duga, dan hanya dapat menghubunginya menerusi telefon.

“Kami mendapati Cheng Hoe tidak mendapat sebahagian besar khidmat pemain utama kerana beliau beranggapan tidak dapat memanggil beberapa pemain utama daripada beberapa kelab, manakala jawapan daripada Presiden FAM Hamidin Mohd Amin pula bercanggah dengan jurulatih yang berkata boleh mendapatkan mana-mana pemain.

“Satu lagi dapatan kita ialah penetapan sasaran yang dilakukan secara sendirian atau ‘silo’ oleh pengurus pasukan (Datuk Mohd Yusoff Mahadi), yang menjadi satu bentuk tekanan kepada pasukan kejurulatihan dan pemain,” katanya pada sidang media di Wisma FAM di sini, hari ini.

Beliau berkata badan siasatan bebas mendapati kehadiran pemain naturalisasi, Guilherme de Paula tidak memberikan impak yang besar kepada skuad Harimau Malaya di Piala AFF, yang saingannya lebih intensif berbanding liga domestik.

Kelemahan lain yang ditegur ialah kemampuan pemain yang tidak dapat bersaing di peringkat antarabangsa, percaturan taktikal, kekurangan pasukan sokongan seperti sains dan perubatan sukan, serta kebajikan pemain.

Ia termasuk menetapkan tempoh minimum 14 hari latihan pusat untuk menghadapi Piala AFF, menyediakan templat laporan yang lebih komprehensif, pelan kontigensi untuk menangani pandemik COVID-19 dan memastikan MFL menyesuaikan jadual liga dengan jadual pasukan kebangsaan.

Mereka juga mencadangkan untuk mewujudkan pasukan prestasi tinggi yang terdiri daripada kakitangan teknikal, sains dan perubatan sukan, penganalisa serta pegawai statistik, seperti yang digunakan di luar negara untuk meningkatkan prestasi pasukan secara lebih berstruktur dan berdasarkan bukti.

“Kita juga berpendapat bahawa tidak perlu meneruskan amalan pelantikan pengurus pasukan dalam kalangan pegawai FAM, jawatan itu seharusnya diberikan kepada ketua jurulatih. Jawatan Ketua Delegasi sebaliknya boleh diperkenalkan jika perlu, dan terhad bagi tugas-tugas acara rasmi sahaja,” katanya. – BERNAMA


Aksi Zii Jia, Aaron Chia-Wooi Yik jadi tumpuan hari ketujuh Olimpik Tokyo

TOKYO 29 Julai – Acara badminton bakal menjadi tumpuan peminat sukan tanah air pada hari ketujuh Sukan Olimpik Tokyo 2020 hari ini, menampilkan dua wakil negara di peringkat pusingan kalah mati.

Jaguh perseorangan lelaki negara, Lee Zii Jia mara ke pusingan 16 pemain terbaik, setelah mencatat kemenangan kedua berturut-turut selepas membenam pemain Perancis Brice Leverdez 21-17, 21-5 pada aksi terakhir peringkat kumpulan di Musashino Forest Sport Plaza.

Namun, tugas berat menanti Juara All England 2021 itu yang membuat penampilan sulung di pentas Olimpik, apabila dijadual berdepan pemain ranking keenam dunia dan pemenang pingat emas temasya edisi Rio 2016, Chen Long dari China.

Tugas sukar juga menanti beregu lelaki negara Aaron Chia-Soh Wooi Yik yang diundi bertemu gandingan nombor satu dunia Kevin Sanjaya Sukamuljo-Marcus Fernaldi Gideon dari Indonesia pada aksi suku akhir, pagi ini.

Pasangan utama negara itu mengesahkan tiket ke suku akhir selaku Naib Juara Kumpulan D selepas menewaskan beregu Kanada, Jason Ho-Shue/Nyl Yakura 21-15, 21-13, kelmarin.

Dalam pada itu, cabaran pemain perseorangan wanita utama negara Soniia Cheah Su Ya di temasya sukan berkenaan berakhir selepas tumpas di tangan pemain ranking keenam dunia Ratchanok Intanon dari Thailand.

Soniia, 28, yang membuat penampilan sulung di pentas Olimpik dengan lawan pertamanya Laura Sarosi dari Hungary menarik diri akibat kecederaan pada aksi pembukaan Kumpulan N semalam, tumpas kepada bintang Thailand itu, 19-21, 21-18, 21-10.

Di Lapangan Memanah Yumenoshima pagi semalam, jaguh memanah negara Khairul Anuar Mohamad beraksi cemerlang apabila mara ke pusingan ketiga acara Recurve Individu Lelaki selepas mengharungi dua perlawanan mendebarkan .

Pemanah berusia 29 tahun itu yang menghuni ranking ke-15 dunia, terpaksa mengharungi dua saingan “shoot-off” atau satu panahan penentuan dalam aksi penuh dramatik, apabila terikat 5-5 selepas lima set berdepan kedua-dua lawannya itu.

Khairul Anuar, bagaimanapun berdepan tugas berat pada pusingan ketiga pada Sabtu ini (31 Julai) apabila dijadual turun berdepan pemanah Korea Selatan, Kim Woojin yang berada di kedudukan keempat dalam saingan pusingan penentuan ranking, Jumaat lepas.

Pada saingan pusingan pertama pagi semalam, pemanah kelahiran Kemaman, Terengganu itu mengatasi Antti Vikstrom dari Finland sebelum meneruskan aksi bertenaga di pusingan kedua untuk mengetepikan cabaran pemanah China, Wang Dapeng.

Pada kedua-dua aksi penentuan itu, Khairul Anuar yang terkandas pada pusingan kedua pada temasya edisi Rio 2016, melakukan panahan 10 mata maksimum, berbanding lawan beliau, masing-masing dengan sembilan mata.

Sementara itu, atlet pelayaran negara Nuraisyah Jamil dan Juni Karimah Noor Jamali, memulakan aksi yang mengecewakan selepas gandingan itu menamatkan saingan hari pertama acara International 470 Wanita di kedudukan tiga tercorot, semalam.

Bagaimanapun, semangat juang tinggi Nuraisyah yang bertindak sebagai “helm” dan Juni (kru), menyaksikan mereka tetap mengharungi cabaran laut bergelora untuk menamatkan saingan di kedudukan ke-18 dan ke-20, masing-masing dalam perlumbaan pertama dan kedua.

Selepas dua siri perlumbaan, Nuraisyah dan Juni berada di tempat ke-19 dengan 38 mata bersih dan dijadual turun beraksi pada perlumbaan ketiga dan keempat hari ini.

Sementara itu, perenang kebangsaan Phee Jinq En menutup kempen Olimpik Tokyo di tempat kelapan pada saringan pertama acara 200 meter (m) kuak dada wanita, semalam.

Pada acara berlangsung di Pusat Akuatik Tokyo itu, Jinq En menamatkan perlumbaan dengan catatan masa 2:32.57 saat (s) sekali gus gagal memperbaiki catatan terbaiknya 2:32.38s, ketika beliau memenangi pingat gangsa Sukan SEA 2019 di Manila, Filipina.

Dalam pada itu, pemain golf profesional negara, Gavin Kyle Green akan memulakan aksi pusingan pertama acara golf individu di Kasumigaseki Country Club, hari ini.

Sementara atlet pelayaran Khairulnizam Mohd Afendy dan Nur Shazrin Mohamad Latif, pula masing-masing akan meneruskan Perlumbaan 7 dan 8 Laser Standard dan Laser Radial di Enoshima Yacht Harbour.


Poji’s Tempe bukti kesungguhan anak muda

TANGKAK, 7 Mac – Di Johor, sajian tempe goreng bersama sambal kicap, sambal goreng Jawa dan kuah lodeh adalah antara menu makanan tradisi masyarakat Jawa, yang menggunakan tempe sebagai bahan masakan utama.

Tempe, yang diperakui mengandungi nutrisi tinggi berbagai kandungan kaya gizi, digemari ramai orang, adalah makanan sumber protein tinggi yang menggunakan kacang soya diperam dengan ragi dan dikatakan mempunyai kandungan mineral antaranya magnesium, fosfor, kalium vitamin A, vitamin B6, kalsium dan zat besi.

Mungkin tidak ramai terutamanya dalam kalangan generasi muda yang menceburi bidang pembuatan tempe, yang secara tradisi dibungkus dengan daun pisang atau daun jati, prosesnya mengambil masa kira-kira 72 jam.

Pemilik Poji’s Tempe Mohd Fauzi Abdul Wafa, 31, ketika ditemui Bernama berkata cubaannya menceburi pembuatan makanan tradisional itu tidak sia-sia kerana ia memberi pulangan lumayan kepadanya.

Bermula dengan bekerja membantu saudaranya yang juga pembuat tempe di Kuala Lumpur, beliau bertekad menggunakan pengalamannya selama setahun itu untuk memulakan perniagaan tempe miliknya sendiri di Bukit Gambir, Tangkak.

“Ketika itu, saya berumur 24 tahun dan untuk memulakan perniagaan pada usia semuda itu bukanlah mudah, namun atas keberanian, usaha dan disusuli doa kini saya masih berjaya meneruskan perniagaan ini,” katanya ketika ditanya mengenai perasaannya ketika memulakan perniagaan tempenya itu.

Kini perusahaan tempe miliknya mampu menghasilkan 8,000 peket tempe sehari dengan berbekalkan 22 pekerja. Satu peket tempe itu dijual dengan harga RM1.

“Di Poji’s Tempe, kami mengutamakan kebersihan pembuatan tempe kami dan menggunakan seratus peratus bahan-bahan halal supaya tidak wujud keraguan dalam kalangan pelanggan Muslim,” kata anak jati Bukit Gambir itu.

Kacang soya yang akan digunakan untuk membuat tempe akan dibasuh terlebih dahulu sebelum dimasak bersama air mendidih di dalam periuk besar sebagai proses mematikan kuman.

Setelah itu, kacang soya berkenaan disejukkan dalam rendaman air selama 24 jam, dicuci dan dibuang kulit sebelum dicampur ragi yang merupakan bahan ‘wajib’ penghasilan tempe bagi proses penapaian.

Proses selanjutnya adalah pembungkusan sama ada menggunakan daun pisang atau memasukkan kacang soya dicampur ragi ke dalam peket plastik yang telah ditebuk lubang untuk pengudaraan.

Ditanya mengenai pemilihan plastik bagi pembungkusan tempe secara tradisional menggunakan daun pisang atau daun ketapang, Mohd Fauzi berkata: “Penggunaan daun akan meningkatkan kos pembuatan tempe dan harga tempe akan menjadi mahal. Tambahan untuk mendapatkan bekalan daun bagi membalut 8,000 keping tempe sehari, bukanlah mudah.”

Sambil tidak menafikan bahawa tempe yang dibalut menggunakan daun akan menghasilkan aroma lebih wangi dan rasa enak. Namun, kelemahannya adalah pembeli tidak dapat melihat keadaan tempe yang hendak dibeli sama ada masih elok ataupun telah rosak.

“Saya juga mempunyai ramai pekerja-pekerja muda. Selain membantu mereka, sekurang-kurangnya ilmu tradisi pembuatan tempe ini ada di dalam jiwa mereka dan boleh dilakukan jika mereka ada kemahuan,” kata Mohd Fauzi, yang sudah berkeluarga dan mempunyai tiga anak. – BERNAMA


Aktivis diperintah bayar RM150,000 kepada Mufti Perlis

SHAH ALAM 28 April. – Mahkamah Sesyen di sini hari ini memerintahkan aktivis T. Arunakirinathan membayar ganti rugi sebanyak RM150,000 kepada Mufti Perlis Datuk Dr Mohd Asri Zainul Abidin berhubung kenyataan fitnah melalui hantaran Facebook tiga tahun lalu.

Hakim Mahkamah Sesyen Datuk Ishak Bakri membuat perintah itu selepas membenarkan tuntutan Mohd Asri sebagai plaintif dalam saman fitnah yang difailkannya terhadap Arunakirinathan selaku defendan.

Beliau juga mengarahkan Arunakirinathan untuk membayar kos sebanyak RM20,000 kepada Mohd Asri serta faedah lima peratus setahun atas jumlah penghakiman bermula dari tarikh saman difailkan sehingga tarikh penyelesaian penuh.

“Setelah mendengar keterangan saksi-saksi dan mempertimbangkan hujah-hujah kedua-dua pihak, mahkamah mendapati plaintif telah berjaya membuktikan kes plaintif terhadap defendan,” kata hakim itu.

Media memperoleh maklumat keputusan itu menerusi laman web sistem e-filing mahkamah dan juga peguam plaintif Meor Amir Meor Omar Baki. Arunakirinathan diwakili peguam S. Dyna Sri.

Ishak dalam penghakimannya turut mengarahkan Arunakirinathan untuk membuat permohonan maaf secara terbuka kepada Mohd Asri secara bertulis dalam berita akhbar utama pilihan mufti itu.

Beliau juga memerintah permohonan maaf yang sama dibuat defendan melalui dua akaun Facebook defendan dan menarik balik kedua-dua hantaran fitnah tersebut termasuk mana-mana hantaran yang memetik plaintif secara langsung atau tidak langsung.

Selain itu, mahkamah juga membenarkan suatu injunksi kekal menghalang Arunakirinathan daripada bercakap, menerbitkan, menghasut bagi tujuan penerbitan atau menyebabkan penerbitan sebarang hantaran yang memfitnah dan merujuk kepada Mohd Asri sama ada secara lisan atau bertulis.

Pada 25 Februari 2019, Mohd Asri memfailkan saman itu berdasarkan hantaran yang dibuat oleh Arunakirinathan dalam akaun Facebook Arunakiri Nathan pada 26 dan 27 November 2018 yang antara lain mendakwa bahawa Mohd Asri ingin menghancurkan kuil-kuil dan terlibat dalam penculikan seorang pastor.


Jun Hoong layak ke Olimpik Tokyo

KUALA LUMPUR 4 Mei. – Bekas juara dunia Cheong Jun Hoong akhirnya layak ke Sukan Olimpik Tokyo Julai hadapan, selepas mengungguli pusingan awal acara 10 meter (m) platform individu wanita di Piala Dunia Terjun FINA 2021 hari ini.

Kejayaan Jun Hoong itu berikutan mengumpulkan 345.30 mata untuk layak ke peringkat separuh akhir, pada acara yang akan berlangsung di Pusat Akuatik Tokyo, di Jepun esok.

“Tahniah!, Cheong Jun Hoong telah berjaya meraih satu slot lagi ke temasya Sukan Olimpik 2020 dalam acara 10m platform wanita,” seperti yang dimuat naik dalam akaun Facebook itu.

Sementara itu, Wendy Ng Yan Yee berpeluang untuk memberikan Malaysia emas pertama mereka di Piala Dunia itu, apabila akan beraksi dalam peringkat akhir acara 3m papan anjal individu wanita, lewat hari ini.

Kejayaan itu sebagai mengubat kekecewaan kegagalan pasangan Pandelela-Leong Mun Yee memenangi pingat selepas hanya menduduki tempat keempat dalam acara akhir 10m platform seirama, pada Ahad.

Piala Dunia Terjun FINA 2021 yang berlangsung dari 1 hingga 6 Mei adalah kejohanan kelayakan terakhir untuk menempah tiket ke Olimpik Tokyo 2020.

Jun Hoong mencatatkan sejarahnya tersendiri apabila beliau menjadi penerjun wanita Malaysia pertama yang memenangi gelaran dunia dalam acara 10m platform individu di Kejohanan Terjun Dunia, di Budapest, Hungary di 2017, setahun selepas memenangi pingat perak Olimpik di Rio bersama Pandelela Rinong dalam acara 10m platform seirama.


Ingkar PKPD: Tiga lelaki sanggup terjun dari tingkat 3, elak ditahan

IPOH 4 Jun – Tiga lelaki cedera termasuk patah pinggang dan tulang rusuk selepas terjun dari tingkat tiga sebuah rumah kedai di Kampung Simee di sini, bagi mengelak ditahan polis semalam.

Ketua Polis Daerah Ipoh Asisten Komisioner A.Asmadi Abdul Aziz berkata, mereka antara 11 lelaki berumur lingkungan 41 hingga 66 tahun yang ditahan pihaknya selepas ingkar Perintah Kawalan Pergerakan Diperketatkan (PKPD) dengan keluar rumah untuk bermain judi ‘gin rummy’ di premis tiga tingkat itu.

“Terkejut dengan kehadiran polis dalam serbuan pada kira-kira 4.15 petang itu, ketiga-tiga mereka terjun dari premis tersebut yang menyebabkan seorang daripadanya patah pergelangan tangan, bahu dan pinggang, seorang patah kedua-dua kaki manakala seorang lagi patah tulang rusuk dan tangan kiri,” katanya kepada pemberita di Ibu Pejabat Polis Daerah Ipoh, di sini hari ini.

Beliau berkata kesemua 11 lelaki yang menetap di Ipoh itu dibebaskan dengan jaminan polis sehingga laporan pakar judi diperoleh, manakala pemeriksaan mendapati dua daripada mereka mempunyai rekod kesalahan lampau berkaitan tipu dan judi.

A.Asmadi berkata kes itu disiasat mengikut Seksyen 6(1) Akta Rumah Judi Terbuka 1953 yang memperuntukkan hukuman denda tidak melebihi RM5,000 atau penjara tidak melebihi enam bulan atau kedua-duanya, jika sabit kesalahan.

“Kesemua mereka turut dikompaun RM10,000 setiap seorang dan seorang daripada tangkapan iaitu individu yang menyewa rumah kedai itu sejak empat bulan lalu, turut dikompaun RM25,000 kerana tidak mematuhi arahan PKPD,” katanya.

PKPD di enam mukim di Perak iaitu Pengkalan Hulu, Taiping, Hulu Kinta (Lahat, Chemor, Ipoh dan Tanjung Rambutan), Hulu Bernam Timur, Bagan Serai dan Parit Buntar tamat hari ini.


Lelaki kasari pemandu wanita dipenjara seminggu

TAPAH, 9 Jun – Mahkamah Majistret Tapah hari ini menjatuhi hukuman penjara tujuh hari ke atas seorang lelaki yang mengasari seorang pemandu wanita dalam insiden di Lata Iskandar, yang tular Isnin lepas.

Majistret Siti Hanum Mohmad Sah menjatuhkan hukuman itu selepas Mohammad Zaim Faiz Tarmizi, 29, yang tidak diwakili peguam mengaku bersalah atas dua pertuduhan mencederakan dan mengugut mangsa, Amiera Atiqah Shahrizan, 24.

Mahkamah menjatuhkan hukuman penjara tujuh hari bagi setiap pertuduhan ke atas tertuduh, yang berjalan serentak bermula dari tarikh sabitan iaitu hari ini.

Bagi pertuduhan pertama, Mohamad Zaim Faiz didakwa menakutkan secara jenayah terhadap mangsa dengan kata ugutan “pecah muka kau sat lagi” di Lata Iskandar Kilometer 22 Jalan Tapah-Cameron Highlands pada 5.33 petang 5 Jun lalu.

Penyelia mesin itu didakwa mengikut Seksyen 506 Kanun Keseksaan yang sabit kesalahan boleh dipenjara tujuh tahun atau denda atau kedua-duanya sekali.

Dia didakwa mengikut Seksyen 323 Kanun Keseksaan yang sabit kesalahan boleh dipenjara setahun atau denda hingga RM2,000 atau kedua-duanya jika sabit kesalahan.

Terdahulu, Timbalan Pendakwa Raya JS Geetha memohon hukuman setimpal dijatuhkan ke atas tertuduh kerana perbuatan tertuduh memaki hamun, mengugut dan menampar dahi mangsa adalah tidak wajar dan tidak rasional.

“Ia juga bagi memberi mesej kepada masyarakat di luar sana supaya jangan mengambil tindakan sewenang-wenangnya dan mengambil pengajaran daripada kes ini,” katanya.

“Kerana setiap tindakan bukan hanya memberi kesan kepada diri sendiri sahaja, tetapi juga kepada keluarga dan masyarakat. Kes sudahpun tular, mahkamah perlu membuat keputusan sewajarnya,” katanya.

Mengikut fakta kes pada hari kejadian, pengadu Amiera Atiqah bersama adiknya menaiki kereta Myvi yang dalam perjalanan ke Cameron Highlands mengaku cuba memotong kereta Persona dinaiki tertuduh.

Namun tiba di Lata Iskandar, KM22 Jalan Tapah-Cameron Highlands tertuduh memberhentikan kereta dan datang ke arah cermin kereta pengadu dan memaki hamun mangsa dengan kata ugutan “pecah muka kau sat lagi” dan menampar dahi mangsa dengan kuat.

Pengadu kemudian membuat laporan polis dan dirujuk ke Hospital Tapah, hasil pemeriksaan perubatan terhadap pengadu, pengadu mengalami kecederaan tisu lembut di bahagian muka.

Video berdurasi 59 saat tertuduh mengasari pengadu tular di media sosial pada Isnin sebelum tertuduh ditahan polis di sekitar Serdang, Selangor pada Selasa.


Pasukan Jihad Tangani Inflasi bawa kesan positif – PM

Beliau berkata kesan penubuhan pasukan itu menyaksikan kenaikan harga lebih terkawal dengan jaminan rantaian bekalan makanan dan barangan lebih meyakinkan terutama ayam dan minyak masak dalam botol.

“Kerajaan terus komited melaksanakan pelbagai inisiatif bagi membantu rakyat mendepani isu kos sara hidup dan inflasi semasa yang melanda seluruh dunia.

“Langkah seterusnya, kerajaan memperluaskan dan menjenamakan Program Jualan Keluarga Malaysia (PJKM) kepada Program Jualan Murah Keluarga Malaysia (JMKM) melibatkan 600 kawasan Dewan Undangan Negeri (DUN) seluruh negara dan 13 kawasan Parlimen di Wilayah Persekutuan,” katanya.

Ismail Sabri berkata demikian semasa berucap melancarkan Program Inisiatif Pendigitalan Sektor Peruncitan (ReDI) Peringkat Kebangsaan dan Penjenamaan Semula Program JMKM di sini hari ini.

Program JMKM yang bermula pada minggu ketiga bulan ini hingga Disember ini menawarkan pengurangan harga barangan keperluan harian sehingga 20 peratus berbanding harga pasaran semasa setempat.

Beliau berkata kerajaan memperuntukkan RM80 juta melalui lima kementerian sebagai agensi pelaksana untuk menjayakan JMKM sehingga akhir tahun ini, yang diharapkan akan memberi manfaat langsung kepada rakyat Malaysia.  – BERNAMA


Khairy tekad banteras budaya kerja toksik di hospital

Beliau yang menyifatkan suasana persekitaran kerja yang amat berbeza antara ‘zaman dahulu’ dan sekarang, mahukan supaya suasana hormat menghormati dan saling menyokong antara rakan sekerja perlu diwujudkan.

Katanya beliau telah melawat dan mendengar pengalaman doktor pelatih di Hospital Selayang sebelum mereka melakukan ‘rondaan’ pagi ini, selain turut memuat naik beberapa gambar hasil pertemuannya dengan mereka.

Pada 17 April lepas, seorang doktor pelatih lelaki berusia 25 tahun ditemukan maut dipercayai terjatuh dari unit kediamannya di bangunan berhampiran Hospital Pulau Pinang, dan semalam Khairy memaklumkan Unit Integriti KKM diarah menjalankan siasatan lanjut berhubung dakwaan buli di hospital itu.- BERNAMA


Penasihat kanan syarikat direman bantu siasatan kes rasuah projek bernilai RM132 juta

KUALA LUMPUR, 29 Mac – Seorang penasihat kanan sebuah syarikat direman empat hari bagi membantu siasatan kes rasuah berhubung projek bernilai RM132 juta membabitkan institusi automotif negara.

Menurut sumber Suruhanjaya Pencegahan Rasuah Malaysia (SPRM), lelaki berusia 36 tahun itu dipercayai memberi suapan berjumlah RM5 juta sebagai balasan bagi syarikat di bawah kawalannya mendapat geran projek.

“Perintah reman terhadap lelaki itu dikeluarkan Majistret Shah Wira Abdul Halim di Mahkamah Majistret Putrajaya bermula hari ini hingga Jumaat manakala reman terhadap seorang suspek bergelar Datuk bagi membantu siasatan kes rasuah projek bernilai RM85 juta membabitkan institusi automotif negara turut dilanjutkan empat hari bermula esok hingga Sabtu,” kata sumber itu.

Pada 24 Mac lepas, SPRM dilaporkan menahan sembilan individu termasuk seorang bergelar Datuk dan seorang wanita bagi membantu siasatan kes rasuah berhubung projek bernilai RM85 juta membabitkan institusi automotif negara.


MPI mahu yayasan bantu pengamal media disegerakan

KUALA LUMPUR 10 Mac. – Penubuhan sebuah yayasan bertujuan menjaga kebajikan wartawan/pengamal media di negara ini terutamanya mereka yang kehilangan pekerjaan akibat pandemik COVID-19 perlu disegerakan.

Ketua Pegawai Eksekutif Institut Akhbar Malaysia (MPI) Datuk Dr Chamil Wariya berkata, ia kerana cadangan yang diumumkan Timbalan Menteri Komunikasi dan Multimedia Datuk Zahidi Zainul Abidin itu bakal membantu seramai 3,000 pengamal media yang hilang pekerjaan akibat gangguan digital dan COVID-19 sejak dua hingga tiga tahun lalu.

“Kerajaan juga perlu memberikan peruntukan secukupnya bagi memastikan yayasan ini berfungsi dengan lebih berkesan,” katanya dalam satu kenyataan di sini hari ini.

Selain daripada penubuhan yayasan tersebut, MPI juga memohon kerajaan untuk menyediakan pakej rangsangan bagi membantu organisasi media yang terkesan akibat pandemik COVID-19.

Ini katanya penting kerana jika tidak dibantu lebih ramai lagi pengamal media akan kehilangan pekerjaan malah ada entiti media terpaksa menghentikan operasinya.

MPI turut mencadangkan pakej rangsangan tersebut boleh berbentuk pengurangan cukai korporat, pengecualian cukai jualan dan perkhidmatan (SST) yang dikenakan terhadap produk media dan pembelian ruang iklan secara agresif oleh kerajaan untuk menyebarkan mesej kepada khalayak menerusi media.

“Pakej rangsangan ini penting untuk memastikan media di negara ini kekal sihat dari segi ekonomi dan kewangan bagi membolehkan mereka memainkan peranan sebagai penyedia maklumat yang sahih dalam memerangi berita palsu,” katanya.

MPI juga menyokong cadangan Kelab Akhbar Kebangsaan yang mencadangkan supaya pengamal media diberi keutamaan mendapatkan suntikan vaksinasi COVID-19 kerana terdedah kepada risiko jangkitan.


Siti Faizah mahu popularkan Sungai Rambai

SUNGAI RAMBAI 6 Oktober – Menaik taraf pembangunan infrastruktur serta mempopularkan Dewan Undangan Negeri (DUN) Sungai Rambai, itu hasrat Siti Faizah Abd. Azis bagi tempoh lima tahun ini.

Selepas diberikan mandat memimpin DUN tersebut, beliau sebagai Ahli Dewan Undangan Negeri (Adun) Sungai Rambai berjanji untuk aktif merancakkan kawasan itu supaya terus dikenali ramai.

Katanya, memandangkan Sungai Rambai adalah pintu masuk antara Negeri Melaka dan Johor yang dikenali sebagai ‘Gerbang Selatan’, maka usaha untuk mengindahkan DUN itu perlu dilaksanakan.

Menurutnya, setakat ini sebanyak 75 projek menaik taraf infrastruktur di Sungai Rambai telah dilaksanakan yang mana khususnya melibatkan kawasan-kawasan yang berisiko banjir.

“Alhamdulillah banyak infrastruktur dalam DUN Sungai Rambai sudah dinaik taraf termasuklah longkang, jalan raya dan sistem perparitan yang dah lama tidak diselenggarakan.

“Ini salah satu janji saya semasa Pilihan Raya Negeri (PRN) Melaka yang lalu, alhamdulillah kita sudah laksanakan kira-kira 75 projek dan ada yang dalam perancangan.

“Salah satu saya fokuskan adalah kawasan risiko tinggi banjir, alhamdulillah kita mendapat kerjasama pelbagai agensi seperti pihak Majlis Perbandaran Jasin (MPJ), Jabatan Pengairan dan Saliran (JPS), Jabatan Kerja Raya (JKR) dan sebagainya.

Menjadi ‘Gerbang Selatan’ antara Negeri Johor, fokus utama Siti Faizah juga adalah memastikan produk pelancongan khususnya di Laman Belia Sungai Rambai dinaiktaraf menjadi kawasan tumpuan pengunjung dari dalam dan luar negeri.

Menurutnya, antara usaha itu termasuklah perancangan bagi mewujudkan ‘mini cruise’ melibatkan aktiviti air dengan kerjasama bahagian pelancongan Melaka dan Majlis Perbandaran Jasin (MPJ).

“Saya rancang untuk menaik taraf Laman Belia Sungai Rambai, sini adalah tempat tumpuan pengunjung dalam Melaka mahupun Johor sebab kita adalah negeri sempadan, apabila hujung minggu atau cuti am kawasan ini memang ramai orang.

“Selain menaik taraf sistem sungai di situ, saya mahu konsepnya lebih kepada tempat orang beriadah, kita akan laksanakan dengan kerjsama pelancongan dan juga majlis daerah, mungkin selepas ini akan ada ‘mini cruise’ dan ‘mini theme park’ sebagai tarikan baharu.

“Ini juga hasrat kerajaan negeri untuk menarik kedatangan pelancong di Sungai Rambai, selepas ini juga akan ada ativiti, cuma pelaksanaannya mengambil masa sedikit,” katanya.

Bagi memastikan keselamatan anak-anak yang pulang dari sekolah terjamin, Siti Faizah mengambil inisiatif dengan memasang lampu keselamatan di hadapan setiap sekolah rendah dan menengah di DUN Sungai Rambai.

“Daripada segi pendidikan tiada masalah, cumanya kita naik taraf infrastruktur sekolah rendah dan menengah di DUN ini dengan meletakkan lampu keselamatan di hadapan sekolah.

“Ini untuk memudahkan anak-anak atau pelajar sekolah melintas jalan semasa balik sekolah, jadi kenderaan yang lalu lalang dari jauh pun boleh ‘alert’ apabila nampak lampu tersebut.

“Di Sungai Rambai sahaja kita ada 25 taman perumahan, jadi kawasan di DUN ini agak sesak disebabkan kepadatan penduduk yang semakin bertambah termasuklah di kampung.

“Kita ada enam sekolah rendah dan satu sekolah menengah, setakat ini hampir kesemuanya telah dipasangkan lampu keselamatan, peruntukan diberikan oleh Jabatan Kerja Raya (JKR) dan saya hanya memohon,” katanya.

Menurut Siti Faizah bagi memastikan nasib golongan nelayan di DUN Sungai Rambai terbela, pihaknya berusaha menaik taraf tiga jeti di Sungai Rambai yang mendapat peruntukan daripada pihak kementerian.

“Di Sungai Rambai kita ada tiga jeti nelayan iaitu Jeti Kuala Sebatu, Air Tawar dan Pengkalan Lambak yang sudah dinaiktaraf bagi memudahkan urusan golongan nelayan mencari rezeki harian mereka.

“Untuk Jeti Kuala Sebatu kita dapat peruntukan sebanyak RM500,000 untuk kerja-kerja menaik taraf, Air Tawar peruntukan sebanyak RM350,000, dan Pengkalan Lambak kira-kira sebanyak RM65,000.

“Setakat ini nelayan yang berdaftar bagi kawasan Air Tawar seramai 17 orang, Pengkalan Lambak 14 orang dan Kuala Sebatu seramai 69 orang,” katanya.

“Bagi usaha ini saya fokuskan untuk membina beberapa inap desa (homestay) bagi tujuan menarik pelancong merasai suasana berada di kampung yang mempunyai sawah padi.

“Dahulu kita ada warung D’Bendang tapi sudah lama terbiar, jadi kita nak naikkan semula kawasan ini dengan membina beberapa ‘homestay’ berdekatan sawah padi, kawasan ini kita anggarkan seluas tiga ekar sahaja.

“Bila hujung minggu memang ramai pengunjung datang kawasan ini, malah saya sendiri pun lebih gemar berjoging di sini pada hujung minggu untuk merasai suasana di sawah padi.

“Lebih banyak homestay dibina lebih bagus sebab pengunjung lebih sukakan suasana kampung, bila ianya sudah dibina kita akan jadikan juga kawasan itu sebagai tempat rekreasi, ada aktiviti kayuh basikal dan sebagainya,” katanya lagi.

Politik:-
– AJK UMNO Bahagian Jasin (2014 – kini)
– Naib Ketua Puteri UMNO Negeri Melaka (1994 – 2013)
– Ketua Puteri Bahagian Jasin (1994 – 2013)

Institusi Pendidikan:-
Sekolah Kebangsaan : 6
Sekolah Menengah : 1
Sekolah Jenis Kebangsaan Cina : 2
Sekolah Rendah Agama JAIM : 6


Polis trafik selamatkan tiga sekeluarga daripada hanyut

KUALA LUMPUR 16 Ogos – Tindakan berani dua anggota polis berjaya menyelamatkan tiga sekeluarga  yang berdepan detik cemas apabila hampir dihanyutkan arus deras Sungai Klang yang naik mendadak akibat hujan lebat ketika sedang memancing, petang semalam.

Ketua Jabatan Siasatan dan Penguatkuasaan Trafik Kuala Lumpur Asisten Komisioner Sarifudin Mohd Salleh berkata, dalam kejadian pada jam 3.30 petang di tepi Jalan Kuching menghala Jalan Kinabalu itu, sepasang suami isteri dan anak perempuan mereka dilaporkan terperangkap sebelum kejadian itu dilaporkan kepada pihak polis.

“Bertindak atas maklumat, dua anggota polis dari Jabatan Siasatan dan Penguatkuasaan Trafik (JSPT) Kuala Lumpur bergegas ke tempat kejadian dan berjaya menyelamatkan kesemua mangsa tanpa sebarang kecederaan,” katanya dalam kenyataan hari ini.

Tindakan berani dua anggota polis berkenaan iaitu Lans Koperal Hafizul Khalis Anuar dan Konstabel Wan Muhammad Hazleeshah Wan Hasbullah yang berpaut pada palang besi untuk menyelamatkan mangsa, mendapat pujian daripada netizen setelah video kejadian tular di media sosial.


Orang awam berkas dua lelaki ragut pelancong wanita

Ketua Polis Daerah Dang Wangi ACP Noor Dellhan Yahya berkata suspek yang berusia 32 dan 35 tahun itu ditahan oleh orang awam sebelum diserahkan kepada polis untuk tindakan lanjut dan pihaknya menerima laporan berhubung kejadian itu pada 9.38 malam.

Beliau berkata semasa kejadian pelajar kolej yang berusia 18 tahun itu, berjalan berseorangan di tepi lorong berkenaan sebelum didatangi dua lelaki menaiki motosikal dan cuba meragutnya.

“Susulan penahanan dua lelaki itu, polis turut merampas sebuah motosikal, dua topi keledar dan segugus kunci motosikal yang dipercayai digunakan dalam kejadian tersebut,” katanya ketika dihubungi hari ini.

Menurutnya kedua-dua suspek direman bermula semalam hingga Jumaat ini bagi membantu siasatan dan kes disiasat mengikut Seksyen 393 Kanun Keseksaan kerana meragut.

Hari ini satu klip video berdurasi satu minit lima saat yang tular di Twitter dan mendapat lebih 24,000 tontonan itu memaparkan seorang wanita memakai baju kelawar bergelut dengan seorang peragut untuk mendapatkan kembali beg tangan miliknya sebelum berjaya diselamatkan orang awam.


Polis cari ahli keluarga atau waris wanita warga emas

GEORGE TOWN, 5 Julai – Polis sedang mencari ahli keluarga atau waris kepada seorang wanita warga emas yang dikesan berada seorang diri di kawasan parkir sebuah hotel di Lebuh Victoria, di sini sejak 28 Jun lepas.

Polis Daerah Timur Laut dalam kenyataan di Facebook hari ini berkata pihak polis menerima aduan dari pihak hotel berhubung kehadiran wanita dipercayai berbangsa Melayu di kawasan parkir itu, semalam.

“Anggota dari Balai Polis Lebuh Pantai telah pergi ke hotel itu dan hasil temu bual dengan wanita warga emas yang berusia dalam lingkungan 65 hingga 70 tahun itu, dia  gagal memberi sebarang keterangan berkenaan dirinya serta tiada dokumen pengenalan diri ditemui bersamanya,” menurut kenyataan itu.

Sehubungan itu, polis meminta orang awam yang mengenali wanita warga emas berkenaan tampil untuk menyalurkan maklumat dengan menghubungi Bilik Gerakan Ibu Pejabat Polis Daerah Timur Laut di talian 04-2181822 atau kaunter aduan Balai Polis Lebuh Pantai di talian 04-2641628.

“Sesiapa yang mengenali warga emas ini atau mengenali warisnya, diminta tampil di mana-mana balai polis untuk membantu dan kerjasama daripada orang ramai amatlah dihargai bagi memastikan keselamatan wanita warga emas ini,” katanya.


Hantar surat terus kepada Ahmad Zahid supaya proses lanjut kontrak cepat – Pengarah UKSB

SHAH ALAM, 12 Mei – Mahkamah Tinggi hari ini diberitahu bahawa syarikat Ultra Kirana Sdn Bhd (UKSB) telah menghantar surat-surat berkaitan pelanjutan kontrak secara terus kepada bekas Timbalan Perdana Menteri Datuk Seri Dr Ahmad Zahid Hamidi supaya proses dapat disegerakan.

Pengarah UKSB Datuk Fadzil Ahmad berkata jika surat-surat berkenaan diserahkan kepada pegawai bawahan, pihaknya khuatir proses lanjutan kontrak itu akan mengambil masa yang lama.

“Proses lanjutan kontrak perlu dibentangkan di peringkat kementerian, tetapi keputusan dibuat oleh menteri (Ahmad Zahid), sebab itu kami di UKSB bertindak hantar surat pada menteri.

“Kita buat secara ‘top down’ jadi proses akan dilaksanakan dengan segera,” katanya ketika menjawab soalan tambahan semasa pemeriksaan utama oleh Timbalan Pendakwa Raya (TPR) Zander Lim Wai Keong.

Ketika ditanya Lim, mengapa UKSB perlu menghantar surat kepada Ahmad Zahid yang merupakan Menteri Dalam Negeri ketika itu, Fadzil berkata: “Kelulusan melanjutkan kontrak adalah di bawah bidang kuasa menteri (Menteri Dalam Negeri)”.

Semalam ketika membacakan penyataan saksinya, saksi pendakwaan ke-14 itu memberitahu mahkamah bahawa pihaknya ada menghantar tujuh surat kepada Ahmad Zahid antara 2016 dan 2017 berhubung sistem Visa Luar Negara (VLN) bagi mendapatkan sokongan, permohonan pertimbangan serta kelulusan.

Fadzil turut memberitahu mahkamah hari ini bahawa Wan Quoris Shah Wan Abdul Ghani yang juga pengarah UKSB adalah individu yang bertanggungjawab menyerahkan surat-surat syarikat itu kepada Ahmad Zahid.

“Antara skop tugasan Wan Quoris Shah adalah untuk menguruskan surat yang UKSB tujukan kepada Menteri Dalam Negeri ketika itu iaitu Ahmad Zahid.

“Saya sediakan (surat-surat), kemudian saya akan serahkan kepada Wan Quoris Shah untuk diberi kepada pejabat Menteri Dalam Negeri, tapi tidak pasti dia serahkan secara terus atau tidak,” katanya.

Sebelum ini, saksi pendakwaan ke-10 Datuk Shahril Ismail iaitu bekas Setiausaha Bahagian (SUB) Hal Ehwal Imigresen, Kementerian Dalam Negeri (KDN) memberitahu mahkamah bahawa Wan Quoris Shah ada bertemu dengan Ahmad Zahid di kediaman presiden UMNO itu di Seri Satria, Putrajaya sebelum membuat keputusan menyambung kontrak VLN syarikat berkenaan.

Fadzil berkata pihaknya menghantar surat bertarikh 14 Jun 2017 kepada Ahmad Zahid bagi mengubah permohonan lanjutan kontrak daripada enam tahun kepada tiga tahun bagi mengelak untuk melalui Unit Kerjasama Awam Swasta (UKAS).

“Pertukaran permohonan lanjutan dibuat (dari enam kepada tiga tahun) selepas menyedari tempoh selama enam tahun perlu mendapat kelulusan daripada UKAS yang akan mengambil masa lama. Jadi, kita buat keputusan untuk pendekkan tempoh lanjutan supaya tidak tertakluk kepada keperluan mendapatkan kelulusan UKAS,” jelasnya.

Ahmad Zahid, 69, berdepan 33 pertuduhan menerima suapan berjumlah SG$13.56 juta daripada UKSB untuk dirinya selaku Menteri Dalam Negeri bagi melanjutkan kontrak syarikat itu sebagai pengendali Perkhidmatan OSC di China dan Sistem VLN serta mengekalkan kontrak perjanjian untuk membekalkan sistem bersepadu VLN kepada syarikat sama oleh KDN.

Bagi tujuh lagi pertuduhan, beliau didakwa telah mendapatkan untuk dirinya wang tunai SG$1,150,000, RM3 juta, EURO15,000 dan US$15,000 tanpa balasan daripada UKSB yang mempunyai kaitan dengan kerja rasmi beliau.

Beliau didakwa melakukan kesemua perbuatan itu di Seri Satria, Presint 16, Putrajaya dan Country Heights Kajang antara Oktober 2014 dan Mac 2018.


KPWKM lancar MyDaftar OKU, tambah baik sistem pendaftaran dalam talian

PENGKALAN BATU 27 Okt – Kementerian Pembangunan Wanita, Keluarga dan Masyarakat (KPWKM) hari ini, melancarkan Sistem Pendaftaran Orang Kurang Upaya (OKU) Secara Dalam Talian (MyDaftar OKU) bagi memperkasakan penyampaian perkhidmatan kepada golongan itu.

Menterinya, Datuk Seri Rina Mohd Harun berkata, sebelum ini, sistem pendaftaran bagi mendapatkan kad OKU dilakukan secara manual menerusi platform Sistem Maklumat OKU (SMOKU) yang hanya boleh diakses oleh Jabatan Kebajikan Masyarakat (JKM).

“Menerusi MyDaftar OKU yang bermula pada bulan ini, kad OKU dibuat dalam bentuk digital dengan pemohon hanya perlu mengemukakan maklumat termasuk pengesahan perubatan menerusi laman web MyDaftar OKU.

“Kad OKU ini juga bukan sahaja disediakan dalam bentuk fizikal namun turut diberikan dalam bentuk kod QR,” katanya selepas menyempurnakan Majlis MyDaftar OKU di pejabat Persatuan Kebangsaan Autism Malaysia (NASOM) di Bukit Peringgit di sini, hari ini.

Mengulas lanjut, Rina berkata kelulusan bagi perdaftaran menerusi sistem berkenaan akan diperolehi dalam tempoh 24 jam berbanding pendaftaran sebelum ini yang mengambil masa antara 14 hingga 30 hari untuk mendapat kelulusan.

“Jumlah OKU yang berdaftar dengan JKM menerusi statistik SMOKU sehingga 30 September adalah seramai 582,944, jadi kita sasarkan dalam bulan November ini pertambahan 2,000 lagi sekiranya platform itu dapat disebarkan secara meluas.

“Fokus MyDaftar ini adalah kepada individu OKU yang belum mendaftar sahaja manakala OKU yang sudah mendaftar dengan JKM itu tidak perlu mendaftar kerana dalam masa jangka panjang secara berperingkat kita akan menukar atau ‘integrate’ pendaftar sedia ada ke dalam MyDaftar berkenaan,” katanya.

Jelasnya, antara manfaat itu adalah bantuan kewangan JKM mengikut syarat dan kelayakan semasa, pelepasan cukai oleh Lembaga Hasil Dalam Negeri (LHDN) serta pengurangan tambang pengangkutan selain program bantuan pendidikan di sekolah dan institut pengajian tinggi (IPT).


Bukit Aman buka 1,897 kertas siasatan atas pelbagai kes media sosial

KUALA LUMPUR 23 Jun – Sebanyak 1,897 kertas siasatan dibuka melibatkan kes-kes dalam media sosial bagi tempoh Januari 2019 hingga semalam, kata Pengarah Jabatan Siasatan Jenayah (JSJ) Bukit Aman Datuk Seri Abd Jalil Hassan.

Beliau berkata daripada jumlah itu, 185 kes menyentuh institusi diraja, 112 kes melibatkan kaum, 168 kes penghinaan agama dan 248 kes berkaitan kerajaan.

“Jumlah yang selebihnya melibatkan kes individu atau agensi dan sebanyak 844 iaitu 44.5 peratus kes berjaya diselesaikan manakala bakinya iaitu 1,053 kes atau 55.5 peratus lagi masih dalam siasatan.

“Sepanjang tempoh 18 Mac tahun lalu hingga 20 Jun tahun ini, siasatan melibatkan penyebaran berita palsu berkaitan COVID-19 mencatatkan 254 kes dan daripada jumlah itu, sebanyak 109 kes telah diselesaikan manakala 145 kes lagi masih dalam siasatan,” katanya dalam kenyataan hari ini.

Abd Jalil berkata JSJ melalui Unit Siasatan Jenayah Terkelas, Bahagian Pendakwaan/Undang-undang (D5) Bukit Aman bertanggungjawab memantau sekali gus dengan bantuan kontinjen di seluruh negara menjalankan siasatan kes melibatkan media sosial.

Beliau berkata ini melibatkan penyebaran berita palsu atau hasutan yang boleh membangkitkan perasaan tidak setia, menyebabkan kegentaran awam atau menggugat keamanan negara yang berbaur penghinaan terhadap institusi diraja, kerajaan, pentadbiran keadilan, sensitiviti agama serta kaum.

“Siasatan dijalankan selari dengan peruntukan Seksyen 233 Akta Komunikasi dan Multimedia 1998 kerana penggunaan tidak wajar kemudahan rangkaian atau perkhidmatan rangkaian.

“…sekiranya mempunyai elemen seperti berikut iaitu kesalahan di bawah Kanun Keseksaan (Seksyen 500/504/505/298A/298/203A), Akta Hasutan 1948, kes-kes melibatan 3R (Ruler, Religion dan Races), kes melibatkan kerajaan, pentadbiran, keadilan, individu berpengaruh atau kes berprofil tinggi dan kesalahan di bawah undang-undang lain seperti Akta Pencegahan Pengawalan Penyakit Berjangkit (Akta 342),” katanya.

Abd Jalil berkata pihaknya menyeru dan menasihatkan orang ramai agar tidak menyalahgunakan media sosial untuk menyalurkan berita atau informasi yang tidak dipastikan kesahihannya.

“Sebarang penularan berita palsu, berkecenderungan menghasut atau apa-apa berita yang boleh menyebabkan kegentaran awam melalui platform media sosial tersenarai kepada kesalahan yang boleh disiasat di bawah Seksyen 233 Akta Komunikasi dan Multimedia 1998 dan undang-undang lain yang berkuat kuasa,” katanya.


Batu Pahat daerah terbaharu terjejas banjir, mangsa melonjak kepada 3,612 orang

JOHOR BAHRU, 25 Jan – Jumlah mangsa banjir di Johor terus melonjak kepada 3,612 orang setakat 8 pagi ini berbanding 2,912 orang yang dicatatkan pada 12 tengah malam tadi dengan Batu Pahat menjadi daerah terbaharu terjejas bencana itu.

Jawatankuasa Pengurusan Bencana Negeri (JPBN) memaklumkan sebanyak lima pusat pemindahan sementara (PPS) baharu dibuka, menjadikan keseluruhannya 35 PPS di daerah Kota Tinggi, Kluang, Mersing, Segamat dan Batu Pahat.

“Diikuti pula Kluang melibatkan 1,139 orang daripada 325 keluarga yang ditempatkan di 11 PPS,” menurut jawatankuasa itu dalam satu kenyataan,  pagi ini.

Di Kota Tinggi, JPBN memaklumkan seramai 557 mangsa daripada 136 keluarga berlindung di enam PPS manakala daerah Mersing, terdapat empat PPS yang menempatkan 403 penduduk daripada 130 keluarga, menurut jawatankuasa itu.

Sementara itu, Jalan Senai-Gemas (FT001), Segamat, yang ditutup semalam telah dibuka semula untuk semua kenderaan manakala Jalan Sungai Tiram-Ulu Tebrau, di sini, ditutup kerana tanah runtuh.

Tiga sungai di Johor melepasi paras bahaya dengan trend menaik iaitu Sungai Muar (muara Sungai Gemas) berada pada paras 19.13 meter (m), Sungai Segamat (Segamat Kecil) 37.55m dan Sungai Kahang (Kampung Contoh) 15.7 m.


Taktik baharu penipuan tawaran kerja dalam talian

SEREMBAN 2 Ogos – Polis Negeri Sembilan mengesan taktik baharu membabitkan sindiket penipuan tawaran kerja kosong yang kononnya melalui syarikat beli-belah dalam talian terkenal.

Ketua Jabatan Siasatan Jenayah Komersial Ibu Pejabat Polis Kontinjen Negeri Sembilan Superintenden Aibee Ab Ghani berkata, antara Februari hingga Julai lalu, sebanyak 25 kertas siasatan dibuka membabitkan kerugian keseluruhan berjumlah RM570,000 dengan kerugian tertinggi RM138,000.

Beliau berkata, modus operandi suspek ialah iklan tawaran kerja kosong atau sambilan sama ada melalui aplikasi WhatsApp, Instagram serta Facebook dan individu berminat akan menekan pautan diberikan yang menggunakan logo platform beli-belah dalam talian.

“Suspek seterusnya akan berkomunikasi dengan mangsa dan memberikan arahan untuk kerja yang perlu dilakukan dengan dijanjikan pulangan keuntungan antara lima hingga 10 peratus daripada modal diberikan.

“Mangsa perlu mempromosi barangan yang dijual dengan membelinya mengikut unit yang ditetapkan dan pembayaran tersebut akan dipulangkan semula beserta komisen bagi setiap penjualan,” menurutnya dalam kenyataan hari ini.

Kebiasaannya, mangsa akan berjaya mendapat modal dan keuntungan pada peringkat awal namun apabila mula memasukkan wang dalam jumlah yang banyak, nombor telefon mangsa akan disekat dan tidak dapat berhubung lagi dengan suspek.

Beliau berkata kes terbaharu semalam membabitkan seorang wanita berusia 33 tahun yang mendakwa kerugian sebanyak RM10,049 selepas terpedaya dengan iklan tawaran kerja sambilan bagi mempromosi barangan sebuah platform beli-belah dalam talian yang dilihat di laman Facebook.

Sehubungan itu, Aibee menasihati orang ramai agar berhati-hati dengan individu yang menggunakan pelbagai cara untuk menipu selain tidak mudah percaya jika diarahkan membuat sebarang bayaran terutama melibatkan akaun individu atau perniagaan.

“Orang ramai juga boleh menyemak nombor telefon atau akaun yang diberikan melalui laman sesawang Polis Diraja Malaysia (PDRM) iaitu Semak Mule,” katanya.


MUSA umum kepimpinan baharu 2020-2023

Ketua Menteri Datuk Seri Utama Haji Sulaiman Md Ali kekal menjawat jawatan Presiden MUSA walaupun sebelum ini timbul desas-desus jawatan tersebut bakal diberikan kepada Datuk Seri Utama Idris Haron.

Menurut perlembagaan, jawatan Presiden MUSA secara automatik disandang Ketua Menteri dan jawatan tersebut tidak akan dipertandingkan, namun presiden berhak menamakan sesiapa sahaja yang layak untuk menduduki kerusi nombor satu itu.

Selain itu, jawatan Timbalan Presiden MUSA juga kekal menjadi milik Datuk Wira Mohd Yusoff Mahadi selepas beliau tidak dicabar mana-mana pihak pada kongres kali ini.

Antara muka baharu yang dilantik perwakilan ialah Yang Dipertua Majlis Perbandaran Hang Tuah Jaya (MPHTJ) Datuk Shadan Othman dan Setiausaha Politik kepada Ketua Menteri Datuk Wira Sazali Muhd Din.

Jawatan tersebut juga turut disandang bekas Setiausaha Agung MUSA 2017-2018 Noor Azman Rahman, selain Datuk Khairi Anuar Ahmad yang dilantik semula menduduki kerusi berkenaan.

Ahmad Roslee yang juga mantan Setiausaha Agung MUSA 2014-2016 dipilih menggantikan Mohd Asri Ninggal yang kembali ke posisi penolong jurulatih pasukan.

Turut diumumkan pelantikan Datuk Ab Latiff Abu Bakar sebagai Ahli Jawatankuasa Eksekutif badan induk itu, manakala jawatan Bendahari Kehormat yang sebelum ini disandang Datuk Mohd Saiful Mat Sapri masih dikosongkan buat sementara waktu.

Mereka yang dilantik ialah Razak Abu Hassan, Mohammad Azizi Shahril Abd Razak Khalim, Jezlee Pit, Muhamad Asyaarie Abdul Ghani, Dr. Siti Faidul Maisarah Abdullah, Jalil Dollah, Muhamad Razali Omar Othman dan Ridzuan Ahmad.

Beliau turut berpesan kepada kepimpinan pemilihan kali ini untuk menjalankan amanah dan tanggungjawab demi meneruskan kesinambungan kemajuan sola sepak Melaka untuk menggamit dunia.

“Walaupun tidak terpilih, anda tetap sebahagian daripada keluarga MUSA dan kami sentiasa terbuka untuk menerima idea serta pandangan daripada ahli kelab-kelab gabungan demi bola sepak Negeri Melaka yang lebih baik pada masa hadapan,” katanya.


DUN Rim: Dira beli baju raya untuk anak-anak yatim

RIM 18 April – Seramai 28 anak-anak yatim dari Pertubuhan Kebajikan Anak-anak Yatim Islam Daerah Jasin (PKAYIDJ) diberikan sumbangan baju raya sebagai persediaan menyambut Hari Raya Aidilfitri yang bakal tiba.

Sumbangan itu diberikan Ahli Dewan Undangan Negeri (ADUN) Rim, Datuk Khaidhirah Abu Zahar bagi memberi keceriaan terhadap anak-anak yatim supaya tidak merasa terpinggir biarpun serba kekurangan.

“Alhamdulillah hari ini (semalam) dapat saya sampaikan sedikit sumbangan baju raya kepada anak-anak yatim daripada Pertubuhan Kebajikan Anak-anak Yatim Islam Daerah Jasin (PKAYIDJ) seramai 28 orang di Jakel.

“Seronok sangat tengok adik-adik ini ceria memilih baju raya kegemaran mereka. Diharapkan sumbangan ini mampu menggembirakan mereka menjelang Hari Raya Aidilfitri yang akan tiba tak lama lagi,” katanya yang mesra dengan panggilan Dira.


Agong, permaisuri zahir penghargaan kepada Raja Arab Saudi atas sumbangan perubatan

KUALA LUMPUR 30 Julai – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah menzahirkan penghargaan kepada Raja Arab Saudi Raja Salman Abdulaziz Al Saud atas sumbangan perubatan negara itu bagi membantu Malaysia menangani pandemik COVID-19.

Seri Paduka berdua turut menzahirkan penghargaan kepada Putera Mahkota Arab Saudi Mohammed Salman Abdulaziz Al Saud dan Menteri Luarnya Faisal Farhan Al Saud atas sumbangan itu.

“Semoga sumbangan bekalan vaksin dan peralatan perubatan ini membantu negara memerangi pandemik COVID-19 dan memperhebatkan lagi Program Imunisasi COVID-19 Kebangsaan (PICK),” kata Istana Negara dalam hantaran dalam laman Facebooknya hari ini.

Pada 25 Julai, Raja Salman menitahkan King Salman Centre for Relief and Humanitarian Action supaya segera menyalurkan sumbangan vaksin dan peralatan perubatan untuk membantu Malaysia menangani COVID-19.

Sumbangan dari Raja Arab Saudi itu termasuk sejuta dos vaksin AstraZeneca dan 4.5 juta unit peralatan perubatan bernilai USD 5 juta yang tiba di Malaysia menerusi dua pesawat Saudia Airlines semalam dan hari ini.

Sementara itu, Seri Paduka Baginda berdua turut menzahirkan penghargaan kepada Menteri Luar Datuk Seri Hishammuddin Tun Hussein atas kerjasama di antara kerajaan Malaysia dan Arab Saudi dalam menjayakan sumbangan itu.

Turut dizahirkan adalah ucapan terima kasih kepada Duta Besar Arab Saudi ke Malaysia Datuk Dr Mahmoud Hussien Saeed Qattan dan kerajaan Arab Saudi atas sumbangan ini.

Melalui hantaran itu, Seri Paduka berdua turut menyeru rakyat untuk bersama mendoakan agar negara sentiasa berada di bawah lindungan Allah SWT, dijauhi daripada sebarang musibah dan pandemik COVID-19 dapat dibendung serta diakhiri dengan segera.


TPM arah KKM senaraikan anak kematian ketua keluarga untuk dibantu

RAWANG 23 Julai – Kementerian Kesihatan (KKM) diminta untuk menyenaraikan jumlah anak-anak yang kematian kedua ibu bapa atau seorang daripadanya akibat virus COVID-19.

Timbalan Perdana Menteri Datuk Seri Ismail Sabri Yaakob berkata, perkara itu adalah untuk memastikan anak-anak yang kehilangan tempat bergantung tidak terlepas daripada menerima bantuan daripada kerajaan.

“… saya telah minta Menteri Kesihatan Datuk Seri Dr Adham Baba untuk mendapatkan kes-kes yang melibatkan kematian kedua ibu bapa atau salah seorangnya (akibat dijangkiti virus COVID-19) yang menyebabkan akan berlaku kesusahan kepada anak-anak mereka kerana punca pendapatan hilang.

“Selepas ini kalau ada lagi kita akan bantu seperti sekarang ini. Kerajaan sentiasa prihatin kepada apa yang berlaku kepada setiap rakyat,” katanya selepas menyantuni lapan beradik yang kehilangan kedua ibu bapa akibat COVID-19 di sini semalam.

Baru-baru ini, tular di media sosial mengenai kisah lapan beradik berumur lingkungan empat hingga 19 tahun yang menjadi yatim piatu sekelip mata selepas kedua ibu bapa mereka pergi buat selama-lamanya dalam tempoh tiga hari akibat wabak COVID-19.

Ketua keluarga lapan beradik itu Benyajeed Bernie disahkan meninggal dunia pada 16 Julai manakala isterinya Noraini Ibrahim meninggal dunia dua hari kemudian iaitu pada 18 Julai.

Sehubungan itu, Ismail Sabri berkata beberapa pihak bertanggungjawab termasuk Lembaga Zakat Selangor dan Jabatan Kebajikan Masyarakat telah memberi bantuan sepatutnya kepada lapan beradik itu.

“… sewa rumah RM650 sebulan akan dibayar sepenuhnya oleh Lembaga Zakat Selangor, begitu juga barang makanan dan kewangan one off sebanyak RM650. JKM pula akan memberikan RM950 sebulan kepada kesemua lapan beradik itu,” katanya yang memberitahu Bantuan Khas Pengurusan Kematian COVID-19 NADMA yang merupakan bantuan one-off RM5,000 turut diberikan kepada waris si mati.

Selain itu, Ismail Sabri yang juga Menteri Pertahanan berkata Kementerian Pertahanan juga bersetuju untuk mengambil lapan beradik itu sebagai anak angkat kepada Boustead Holdings Berhad (Boustead) yang merupakan anak syarikat di bawah kementerian itu.

Beliau berkata anak kedua (18 tahun) daripada lapan beradik itu yang kini bekerja di sebuah kilang di situ turut ditawarkan untuk bekerja di syarikat Boustead.

Dalam pada itu, Nazurah Nabilah Benyajeed, 19, yang merupakan kakak sulung lapan beradik itu berasa lega dengan semua bantuan diberikan kerana ia sedikit sebanyak mampu meringankan beban mereka adik-beradik terutamanya dari segi meneruskan pendidikan.

“Mula-mula rasa sedih (kehilangan kedua ibu bapa) tapi saya nampak adik-adik jugak menangis, jadi saya tidak akan menangis sebab saya kena kuat jadi tonggak mereka.

“… kehilangan orang tersayang itu perkara biasa. Jangan terlalu sedih dan layan perasaan sampai kesihatan terjejas. Kita kena kuatkan semangat untuk teruskan hidup,” katanya sambil menambah kedua ibu bapanya berpesan untuk menjaga adik-adik serta reda dengan pemergian itu.

Sehubungan itu, Kementerian Pengajian Tinggi (KPT) melalui Jabatan Pendidikan Politeknik dan Kolej Komuniti (JPPKK) mengambil inisiatif menawarkan pertukaran kampus penuntut itu dari Politeknik Mersing ke Politeknik Sultan Azlan Shah, Behrang, Perak yang lebih dekat dengan rumahnya.

KPT, melalui agensi Perbadanan Tabung Pendidikan Tinggi Nasional (PTPTN) turut memberikan sumbangan akaun Skim Simpanan Pendidikan Nasional (SSPN-i) berjumlah RM500 untuk setiap lapan beradik itu dengan jumlah keseluruhan RM4,000.


Dari rumah sewa sempit, tujuh beranak dapat rumah baharu lebih selesa

KUALA LINGGI 17 Jun – Kegembiraan dan kesyukuran jelas terpancar pada wajah sepasang suami isteri apabila menerima kunci Rumah Prihatin di kediaman baharu di Kampung Benteng Permatang, Kuala Sungai Baru di sini hari ini.

Menerima kunci Rumah Prihatin secara percuma sumbangan kerajaan negeri amat melegakan mereka dan lima anak yang sebelum ini terpaksa menghuni rumah sewa yang sempit satu bilik.

Ab Jani Salim 40, dan isteri Ridahani Hazali, 38, serta lima anak mereka berusia lima hingga 12 tahun tersenyum ceria melangkah masuk ke dalam rumah yang dibina dengan peruntukan RM52,000 dan siap hanya dalam tempoh tiga bulan.

Ab Jani yang bergantung rezeki pada kerja kampung seperti mengambil upah memotong rumput dan menukang rumah, amat bersyukur diberikan penginapan yang lebih luas dan selesa berbanding rumah sewa sebelum ini.

“Alhamdulillah, kami ucapkan jutaan terima kasih kepada kerajaan negeri yang sudi membantu kami mendapatkan kediaman sendiri berbanding terpaksa membayar sewa rumah RM260 sebulan sebelum ini.

“Disebabkan rumah sewa yang sempit, dua anak kami terpaksa menghuni rumah ibu saya di tempat lain dan sekarang kami amat bersyukur kerana kami sekeluarga dapat menghuni rumah lebih selesa yang mempunyai tiga bilik

“Insya-Allah kami akan menjaga rumah ini dengan baik kerana tidak mungkin saya mampu membina atau membeli rumah dengan pendapatan yang tidak seberapa,” katanya selepas menerima kunci rumah daripada Ahli Dewan Undangan Negeri (ADUN) Kuala Linggi, Rosli Abdullah di Kampung Benteng, Permatang, Kuala Sungai Baru di sini.

Rumah berkenaan dibina kontraktor hanya dalam tempoh tiga bulan selepas permohonan Ab Jani diluluskan Pejabat Daerah dan Tanah Alor Gajah dengan penyeliaan dilakukan Jabatan Kerja Raya (JKR) Daerah Alor Gajah.

Sementara itu, Rosli berkata, rumah baharu itu dilengkapi bekalan tenaga elektrik dan air bersih serta ruang tamu dan dapur yang agak luas bagi membolehkan penghuninya menjalani kehidupan dengan lebih baik.

“April lalu saya menyerahkan kunci rumah yang sama kepada empat pemilik dalam Dewan Undangan Negeri (DUN) Kuala Linggi dan hari ini, Ab Jani dan keluarganya pula menerima kunci,” katanya.


Semakan Daftar Pemilih Tambahan dibuka enam bulan hingga 13 Julai

PUTRAJAYA, 14 Jan – Pelaksanaan urusan semakan Daftar Pemilih Tambahan bulan Disember Tahun 2021 (DPT BLN12/2021) dibuka selama enam bulan bermula hari ini hingga 13 Julai setelah ia diperaku dan diwartakan hari ini.

Setiausaha Suruhanjaya Pilihan Raya (SPR) Datuk Ikmalrudin Ishak berkata DPT BLN12/2021 mengandungi nama bagi 5,718,760 warganegara yang berumur 18 tahun dan ke atas hingga 31 Disember 2021 yang didaftarkan secara automatik sebagai pemilih baharu.

Ia turut mengandungi 25,220 pemilih berdaftar yang bertukar bahagian pilihan raya dan 9,293 pemilih bertukar status atau kategori pengundi, katanya dalam satu kenyataan hari ini.

“SPR menyeru kepada warganegara yang berumur 18 tahun dan ke atas hingga 31 Disember 2021 dan mana-mana pemilih berdaftar yang telah memohon pertukaran bahagian pilihan raya atau pertukaran status untuk menyemak nama mereka dalam DPT BLN12/2021.

“Sekiranya mereka mendapati namanya tidak disenaraikan dalam DPT BLN12/2021, mereka boleh membuat tuntutan dengan mengisi borang C secara dalam talian melalui pautan https://myspr.spr.gov.my atau hadir ke pejabat Pilihan Raya Negeri yang berkenaan,” katanya.

Ikmalrudin berkata SPR menyediakan empat kaedah semakan bagi DPT BLN12/2021 iaitu portal SPR menerusi pautan https://www.spr.gov.my atau https://mysprsemak.spr.gov.my; aplikasi mudah alih MySPR Semak; portal rasmi Pejabat-Pejabat Pilihan Raya Negeri di pautan http://ppn.spr.gov.my dan hotline SPR di talian 03-88927018.

Beliau berkata mana-mana pemilih berdaftar di sesuatu bahagian pilihan raya yang membuat semakan dan berhasrat membuat bantahan ke atas kemasukan nama pemilih yang membuat pertukaran ke bahagian pilihan rayanya dengan mengisi Borang D dan hadir ke pejabat Pilihan Raya Negeri yang berkenaan.

Katanya, borang C dan borang D juga boleh dimuat turun daripada portal Pejabat-Pejabat Pilihan Raya Negeri melalui pautan http://ppn.spr.gov.my dan hendaklah dikemukakan kepada Pengarah Pilihan Raya Negeri berkenaan pada waktu pejabat pada mana-mana hari bekerja sepanjang tempoh semakan DPT BLN12/2021.

Untuk sebarang pertanyaan mengenai urusan semakan DPT BLN12/2021, orang ramai boleh melayari portal rasmi SPR di pautan https://www.spr.gov.my atau hubungi hotline SPR menerusi talian 03-88927018 atau mana-mana Pejabat Pilihan Raya Negeri.- BERNAMA


NADMA jamin tiada isu kekurangan PPS seluruh negara

AYER KEROH 26 Ogos – Agensi Pengurusan Bencana Negara (NADMA) memberi jaminan tiada isu kekurangan Pusat Penempatan Sementara (PPS) di seluruh Malaysia jika berlaku banjir disebabkan pembukaan Pusat Pemberian Vaksin (PPV).

Timbalan Ketua Pengarahnya, Meor Ismail Meor Hakim berkata, ini kerana kebanyakan PPS disediakan di negara ini akan menggunakan sekolah terpilih manakala dewan awam akan diperuntukkan bagi membina PPV.

Ujarnya, persediaan rapi telah dilaksanakan di kebanyakan negeri bagi menghadapi sebarang kemungkinan termasuk monsun timur laut atau musim tengkujuh, dijangka melanda negara November ini.

“Malah, satu mesyuarat di peringkat pusat akan diadakan pada minggu kedua September depan bagi membincangkan isu kesiapsiagaan ini dengan lebih terperinci.

“NADMA menjamin tiada sebarang isu terhadap kekurangan PPS disediakan, malah dalam tempoh pandemik ini sekiranya ada mangsa banjir yang menghidap COVID-19 kita telah pun bersedia untuk memperuntukkan bangunan khas dalam setiap PPS disediakan,” katanya.

Beliau berkata demikian selepas mengadakan lawatan kerja di Pusat Kuarantin dan Rawatan COVID-19 Berisiko Rendah (PKRC), Pusat Dagangan Antarabangsa Melaka (MITC), Ayer Keroh.

Menurutnya, setakat ini kemasukan pesakit di pusat itu semakin stabil iaitu sekitar 50 peratus dan kebanyakannya pesakit kategori satu dan dua telah menjalankan perintah kuarantin di rumah.


PDRM, KPDNHEP laksana operasi bersepadu bendung ketirisan barangan subsidi

Ketua Polis Negara Tan Sri Acryl Sani Abdullah Sani berkata operasi tersebut sebagai usaha membendung  ketirisan barangan bersubsidi khususnya minyak masak.

“Satu perjumpaan melibatkan Pengarah Jabatan Keselamatan Dalam Negeri dan Ketenteraman Awam PDRM dengan Ketua Setiausaha KPDNHEP diadakan hari ini dan kami bersetuju melaksanakan operasi dengan tangkapan dan rampasan diserahkan kepada KPDNHEP bagi tindakan lanjut.

PDRM menyambut baik kerjasama Op Bersepadu yang dijalin dan akan menyokong penuh hasrat kerajaan untuk memastikan kesejahteraan Keluarga Malaysia dalam menghadapi cabaran (kenaikan) kos sara hidup,” katanya dalam satu kenyataan malam tadi.

Selain itu, Acryl Sani berkata pihaknya menerusi Op Kontraban berjaya merampas barangan bersubsidi bernilai RM38,247,518 yang diseleweng bagi tempoh enam bulan pertama tahun ini.


Dewan Negara bahas usul kartel daging haram

Yang Dipertua Dewan Negara Tan Sri Dr Rais Yatim berkata perkara itu akan dibahaskan mengikut Peraturan 17(1) dengan pihak pencadang dibenarkan untuk membahas tidak melebihi 30 minit dan pihak kerajaan untuk menjawab dalam tempoh yang sama

Menurut beliau, bagi membolehkan perkara itu ditimbangkan oleh Majlis Mesyuarat, beliau sebagai Yang Dipertua Dewan Negara hendaklah berpuas hati bahawa perkara yang dibangkitkan itu memenuhi tiga syarat iaitu bahawa perkara itu tertentu, bagi kepentingan orang ramai dan berkehendak disegerakan.

“Saya telah meneliti perkara ini, pertamanya benar perkara ini perkara tertentu, kedua didapati kepentingan orang ramai memang wujud dan terlihat ia memerlukan tindakan segera dan pengawasan selain pemahaman orang ramai perlu diberi perhatian setimpal.

“Oleh itu saya membenarkan usul ini dibahaskan dan usul ini saya tempohkan sehingga jam 1 tengah hari ini atau mengikut kesesuaian majlis pada hari ini untuk menempatkan masa atau ruang bahasannya,” katanya pada persidangan Dewan Negara hari ini.

Terdahulu Senator Asmak Husin mengemukakan usul isu kartel daging haram yang menggunakan logo Jabatan Kemajuan Islam Malaysia (Jakim) secara salah dan berniat menipu mengikut Perkara 17 Peraturan-peraturan Majlis Mesyuarat Dewan Negara.

“Saya berpendapat usul ini melibatkan kepentingan orang ramai kerana ia merupakan sumber protein umat Islam yang merupakan majoriti rakyat Malaysia. Bagi masyarakat Islam, makanan halal, haram, shubhah boleh mempengaruhi ibadat, pembangunan fizikal dan keseluruhan amalan kehidupan manusia.

“Ia juga melibatkan nama baik kerajaan khususnya Jakim sebagai pengeluar logo halal yang selama ini diyakini halal dan sucinya, bukan sahaja oleh rakyat Malaysia tetapi juga dikagumi oleh masyarakat antarabangsa,” katanya.

Asmak memaklumkan rakyat juga semakin takut dan marah dengan kes ini kerana sehingga hari ini telah tular beberapa jenama yang biasa digunakan rakyat dikatakan terlibat dalam kes ini.

Telah hampir sebulan siasatan dilakukan dan rakyat menuntut supaya kerajaan menyenaraikan jenama yang terlibat atau sekurang-kurangnya apa-apa laporan awal yang boleh melegakan rakyat.

Oleh itu, beliau menuntut jawapan daripada pihak Kementerian Perdagangan Dalam Negeri dan Hal Ehwal Pengguna (KPDNHEP) atau pihak yang berkepentingan demi membersihkan nama baik negara dan kepentingan umat Islam di negara ini. –  BERNAMA


Wan Junaidi, Nur Jazlan dan Mujahid angkat sumpah Ahli Dewan Negara

KUALA LUMPUR, 19 Jun – Dua bekas Menteri dan seorang bekas timbalan menteri mengangkat sumpah jawatan sebagai Ahli Dewan Negara hari ini.

Mereka ialah bekas Menteri di Jabatan Perdana Menteri (Parlimen dan Undang-Undang) Tan Sri Wan Junaidi Tuanku Jaafar, bekas Menteri di Jabatan Perdana Menteri (Hal Ehwal Agama) Datuk Seri Dr Mujahid Yusof dan bekas Timbalan Menteri Dalam Negeri Datuk Nur Jazlan Mohamed.

Ketiga-tiga mereka mengangkat sumpah sebagai senator di hadapan pengerusi sementara Senator Prof Datuk Seri Dr Awang Sariyan pada majlis yang berlangsung di Dewan Negara.

Wan Junaidi dan Nur Jazlan mendapat lantikan Yang di-Pertuan Agong manakala Mujahid adalah pilihan Dewan Undangan Negeri Perak pada 25 Mei lepas.

Ketika pentadbiran perdana menteri Datuk Seri Ismail Sabri Yaakob sebelum ini, Wan Junaidi berkhidmat dalam portfolio undang-undang bermula 2021 hingga 2022.

Mujahid yang juga Pengerusi Pakatan Harapan Perak pula adalah bekas menteri di Jabatan Perdana Menteri (Agama) dari 2018 hingga 2020 manakala Nur Jazlan pula pernah memegang jawatan Timbalan Menteri Dalam Negeri pada 2015 hingga 2018.


Kerajaan gesa SPRM segerakan siasatan isu LCS – PM Ismail Sabri

KUALA LUMPUR, 10 Ogos – Jemaah Menteri hari ini menggesa Suruhanjaya Pencegahan Rasuah Malaysia (SPRM) supaya menyegerakan siasatan berhubung isu Kapal Tempur Pesisir (LCS), kata Perdana Menteri Datuk Seri Ismail Sabri Yaakob.

Beliau berkata perkara berkenaan yang dibincangkan secara terperinci pada Mesyuarat Jemaah Menteri hari ini turut meminta Peguam Negara agar membuat pendakwaan sekiranya terdapat bukti kukuh serta membawa pihak yang bertanggungjawab ke muka pengadilan.

“Saya bagi pihak kerajaan, memberi jaminan bahawa siasatan berhubung isu ini dijalankan dengan telus dan kerajaan tidak akan melindungi sesiapa pun yang terlibat,” katanya dalam kenyataan hari ini.

Ismail Sabri berkata beliau telah memanggil Peguam Negara Tan Sri Idrus Harun dan Ketua Pesuruhjaya SPRM Tan Sri Azam Baki selepas mesyuarat itu dan meminta mereka untuk segera bertindak selaras dengan keputusan mesyuarat.

Menegaskan bahawa kerajaan memandang serius isu LCS, Perdana Menteri berkata Mesyuarat Jemaah Menteri juga memutuskan agar Laporan Jawatankuasa Siasatan Tadbir Urus, Perolehan dan Kewangan Kerajaan (JKSTUPKK) yang dipengerusikan bekas Ketua Audit Negara Tan Sri Ambrin Buang dibenarkan untuk disiarkan kepada umum.

Selain itu, Jemaah Menteri juga mencadangkan supaya Laporan Pengauditan Forensik Projek LCS yang dijalankan pada 2019 dinyahklasifikasikan, namun proses itu perlu mendapat nasihat dan pandangan Peguam Negara dan Ketua Audit Negara terlebih dahulu.

“Keputusan Jemaah Menteri hari ini tidak akan mengganggu Proses Mobilisasi di bawah Pelan Pemulihan LCS yang diputuskan Jemaah Menteri pada 20 April 2022,” katanya.

Dalam pada itu, Perdana Menteri berkata kerajaan komited untuk meneruskan projek LCS atas kepentingan pertahanan negara selaras dengan keperluan Tentera Laut Diraja Malaysia (TLDM).

Khamis lepas, PAC mendedahkan sembilan prosiding berhubung isu LCS bermula 18 Nov 2020 mendapati tiada satu kapal LCS telah disiapkan walaupun kontrak projek itu yang diberikan secara rundingan terus bernilai RM6.083 bilion itu memperuntukkan lima kapal seharusnya disiapkan dan diserah setakat Ogos 2022. -BERNAMA


Kes SRC: Mahkamah Rayuan kekalkan hukuman penjara, denda ke atas Najib

PUTRAJAYA, 8 Dis – Mahkamah Rayuan hari ini mengekalkan sabitan dan hukuman penjara 12 tahun serta denda RM210 juta ke atas Datuk Seri Najib Tun Razak kerana melakukan penyelewengan dana RM42 juta milik SRC International Sdn Bhd.

Hakim Datuk Abdul Karim Abdul Jalil yang mengetuai panel tiga hakim terdiri daripada Datuk Has Zanah Mehat dan Datuk Vazeer Alam Mydin Meera, menolak rayuan bekas perdana menteri itu untuk mengetepikan sabitan dan hukuman penjara yang diputuskan Mahkamah Tinggi Kuala Lumpur pada 28 Julai 2020.


Amaran cuaca buruk di enam daerah di Kelantan

KUALA LUMPUR, 6 Jan – Jabatan Meteorologi Malaysia (MetMalaysia) mengeluarkan amaran cuaca buruk peringkat jingga dengan hujan lebat dijangka berterusan berlaku hari ini melibatkan daerah Pasir Mas, Jeli, Tanah Merah, Machang, Kuala Krai dan Gua Musang di Kelantan.

Ketua Pengarah MetMalaysia Jailan Simon dalam kenyataan berkata amaran cuaca waspada peringkat kuning turut dikeluarkan bagi daerah Dungun dan Kemaman di Terengganu serta Pahang pada tempoh yang sama.

“Kebanyakan kawasan di negeri-negeri pantai barat Semenanjung, Sarawak dan Sabah dijangka mengalami kejadian ribut petir dan hujan lebat berserta angin kencang terutamanya pada waktu petang sehingga awal malam,” katanya.

Kenyataan itu turut menyatakan angin kencang timur laut berkelajuan sehingga 60 kilometer sejam (km/j) dengan ombak mencapai 4.5 meter dijangka boleh berlaku di perairan negeri Kelantan, Terengganu, Pahang dan Johor Timur dalam tempoh tersebut.

Jailan turut memaklumkan di perairan Sarawak, Sabah dan Wilayah Persekutuan Labuan, angin kencang timur laut berkelajuan sehingga 50 km/j dengan ombak sehingga 3.5 meter dijangka boleh berlaku dalam tempoh tersebut.


‘Badang’ cilik Melaka cipta kejutan lagi

AYER KEROH 20 Jun – Atlet muda angkat berat Melaka terus melakar kejutan apabila berjaya membawa pulang satu pingat emas, empat perak dan dua gangsa pada Karnival Bakat MSN Kebangsaan Siri 1/2023 di Pavillion MSN Bukit Jalil yang berlangsung 14 hingga 18 Jun lalu.

Pencapaian cemerlang kem Melaka pada kejohanan itu diketuai pelajar Sekolah Kebangsaan (SK) Nyalas, Nur Fatihah Zinoras, 11, yang berjaya melakukan angkatan 46 kilogram (kg) dalam acara 50kg wanita, sekali gus membawa pulang pingat emas pertama dalam kariernya.

Pingat perak pula diraih pelajar SK Felda Bukit Senggeh Nur Shafiq Haikal Shafulnizam, 11 bersama tiga lagi atlet wanita dari Sekolah Sukan Negeri (SSN) Seri Kota iaitu Nur Dania Izzati Mohd Firdauz 13 tahun, Nur Nisrina Eryna Abdullah, 15 dan Qaseh Umairah Wahid, 15.

Manakala, pingat gangsa dimenangi Muhammad Darin Arif Muhammad Yudzaime, 10 dan Nur Aziera Wahidah Mohd Said, 15 masing-masing dari SK Seri Bandar dan SMK Datuk Bendahara.

Menurut Pengurus Pasukan Angkat Berat Melaka Imran Lamin, pada kejohanan tersebut, pihaknya tidak meletakkan sebarang sasaran pingat memandangkan rata-rata atlet yang dihantar baru sahaja menyertai pasukan sekitar enam hingga 10 bulan.

Menurutnya, sasaran utama pada penganjuran itu ialah agar atlet Melaka mendapat pengalaman dan suasana pertandingan sebenar bagi meningkatkan keyakinan mereka pada kejohanan akan datang.

“Sasaran kita adalah setiap atlet dapat menyerap tekanan dan mampu melengkapkan tiga angkatan snatch serta tiga angkatan clean & jerk dalam acara masing-masing.

“Tetapi kejayaan mereka meraih pingat mengejutkan pihak kejurulatihan dan pengurusan Majlis Sukan Negeri Melaka kerana sebahagian besar atlet ini baru kali pertama menyertai pertandingan di peringkat kebangsaan,” katanya kepada Melaka Hari Ini.

“Alhamdulillah, dengan kejayaan kecil ini, memberi kami banyak pilihan untuk membentuk pasukan yang lebih baik bagi menghadapi Sukan Malaysia (SUKMA) 2024 yang akan berlangsung di Sarawak tahun depan,” katanya lagi.


Najib tidak akan dipanggil jadi saksi pembelaan kes rasuah Rosmah – Peguam

KUALA LUMPUR, 10 Jan – Pihak pembelaan Datin Seri Rosmah Mansor dalam perbicaraan kes rasuah membabitkan projek hibrid solar di Sarawak memutuskan tidak memanggil suaminya, bekas Perdana Menteri Datuk Seri Najib Tun Razak, untuk memberi keterangan sebagai saksi pembelaan ketiga.

“Selepas perbincangan pada Sabtu hingga lewat petang Ahad, pihak pembelaan memilih untuk tidak memanggil Datuk Seri Najib sebagai saksi pembelaan ketiga.

“Kami juga sedang menganalisis soal balas (Rosmah) oleh pihak pendakwaan dan kami percaya keterangan daripada saksi ketiga (Najib) hanya bersifat menyokong dan sifat menyokong telah pun dibuktikan oleh pihak pembelaan.

“Atas alasan ini, kami perlu menyusun semula strategi dan kami membuat keputusan untuk tidak memanggil Datuk Seri Najib. Saya memohon maaf kepada Yang Arif. Saya tahu Yang Arif mementingkan masa mahkamah, saya menerima tanggungjawab atas perkara ini,” kata Jagjit.

Timbalan Pendakwa Raya Kanan Datuk Seri Gopal Sri Ram berkata keputusan untuk memanggil atau tidak memanggil saksi terserah kepada pihak pembelaan.

Jagjit kemudian memohon mahkamah menangguhkan perbicaraan hari ini dan minggu ini kerana saksi pembelaan kedua, yang juga bekas pegawai khas Najib, Datuk Seri Siti Azizah Sheikh Abod, kini sedang menunaikan ibadah umrah di Makkah dan hanya boleh memberi keterangan pada 4 Feb.

Pada 18 Feb tahun lepas, Mahkamah Tinggi memerintahkan Rosmah membela diri atas kesemua tiga pertuduhan rasuah membabitkan projek solar hibrid bagi 369 sekolah luar bandar di Sarawak itu setelah mendapati pendakwaan berjaya membuktikan kes prima facie terhadapnya.

Rosmah, berhadapan satu pertuduhan meminta RM187.5 juta dan dua pertuduhan menerima rasuah berjumlah RM6.5 juta daripada bekas Pengarah Urusan Jepak Holdings Saidi Abang Samsudin.

Rasuah terbabit didakwa diterima melalui bekas pegawai khasnya Datuk Rizal Mansor sebagai upah membantu Jepak Holdings mendapatkan Projek Bersepadu Sistem Solar Photovoltaic (PV) Hibrid serta Penyelenggaraan dan Operasi Genset/Diesel bagi 369 sekolah itu bernilai RM1.25 bilion secara rundingan terus daripada Kementerian Pendidikan (KPM).- BERNAMA


Malaysia, Jepun setuju hubungan dinaik taraf lebih komprehensif

TOKYO, 28 Mei – Malaysia dan Jepun bersetuju supaya hubungan dua hala dinaikkan taraf ke peringkat yang lebih komprehensif, dan Dasar Pandang ke Timur (DPT) diteruskan dengan membina kerjasama baharu seperti dalam bidang tenaga, bandar pintar, alam sekitar dan perubahan iklim.

Perdana Menteri Malaysia Datuk Seri Ismail Sabri Yaakob ketika bertemu Perdana Menteri Jepun Fumio Kishida di Tokyo pada Jumaat, telah mencadangkan supaya hubungan Malaysia-Jepun dinaik taraf kepada “Comprehensive Strategic Partnership” (CSP) di samping menyatakan kesediaan meneruskan Dasar Pandang ke Timur, dan ia disambut baik oleh Kishida.

“Malaysia dan Jepun akan buat rangka untuk lebih jelas dari segi peningkatan hubungan,” katanya dalam sidang media di Tokyo pada Sabtu bagi mengakhiri lawatan kerja rasminya ke Jepun yang disifatkannya sebagai berjaya.

Menurut Ismail Sabri, Kishida pernah melawat Malaysia pada 2015 sebagai Menteri Luar ketika itu, dan pada tahun berkenaan, taraf hubungan Malaysia-Jepun telah ditingkatkan daripada “Enhanced Partnership” kepada “Strategic Partnership.”

Dalam pertemuan yang berlangsung di Kantei atau Pejabat Perdana Menteri Jepun pada Jumaat, Ismail Sabri mengadakan perbincangan dua hala dengan Kishida bagi memperkukuh hubungan Malaysia-Jepun yang sekian lama terjalin dan ia merupakan pertemuan bersemuka kali pertama antara mereka.

Ismail Sabri dan Kishida pernah berhubung menerusi telefon pada 2 Disember 2021 dan 20 April lepas bagi membincangkan pengukuhan hubungan Malaysia-Jepun, serta membincangkan isu-isu serantau dan antarabangsa, yang Malaysia dan Jepun mempunyai kepentingan bersama.

Ini juga merupakan kali pertama Kishida menjadi hos kepada perdana menteri Malaysia sejak memegang jawatan sebagai perdana menteri Jepun pada Oktober tahun lepas.

Ismail Sabri berkata beliau telah menyampaikan penghargaan kepada Kishida di atas sokongan dan bantuan Jepun dalam usaha-usaha pembangunan di Malaysia dalam konteks pelaksanaan DPT.

“Kita  telah menyatakan kesediaan Malaysia untuk meneruskan DPT dengan Jepun secara membina program-program kerjasama baharu seperti tenaga, bandar pintar, alam sekitar dan perubahan iklim,” katanya.

Jepun merupakan rakan dagang keempat terbesar Malaysia sejak 2015. Nilai dagangan pada tahun 2021 berjumlah USD35.9 bilion, meningkat kira-kira 20 peratus berbanding USD29.6 bilion pada tahun 2020.

Nilai pelaburan dari tahun 1980 hingga 2021 adalah USD 27.6 bilion dengan 2,709 projek sektor pembuatan dilaksanakan.  Pada 2021, sebanyak USD1.81 bilion jumlah pelaburan telah dicatatkan, melibatkan 25 projek sektor pembuatan diluluskan.

Ismail Sabri berkata beliau juga memberi jaminan kepada Kishida bahawa proses penubuhan kampus cawangan Universiti Tsukuba di Malaysia akan dimuktamadkan dalam masa terdekat.

Hasrat untuk menubuhkan sebuah kampus cawangan insitutsi pengajian tinggi (IPT) Jepun di Malaysia telah diutarakan pada Jun 2018 bagi memberi lebih pendedahan dan akses kepada sistem pendidikan Jepun kepada pelajar Malaysia.


Tuduhan terhadap tentera fitnah, Anwar perlu minta maaf – PM

BERA, 11 Nov – Dakwaan Pengerusi Pakatan Harapan (PH) Datuk Seri Anwar Ibrahim kononnya anggota tentera di sini, mengundi awal hari ini dan dibayar adalah fitnah serta tuduhan jahat kepada pasukan keselamatan itu, kata Perdana Menteri Datuk Seri Ismail Sabri Yaakob.

Beliau berkata dakwaan Anwar juga mencemarkan imej Angkatan Tentera Malaysia (ATM) dan menghina anggota tentera bukan hanya di Bera, malah di seluruh negara yang selama ini berkhidmat mempertahankan negara serta dihormati masyarakat.

“Tuduhan mengatakan tentera dibayar ini tuduhan jahat. Jangan hina anggota tentera. Saya minta Anwar tarik balik tuduhan tersebut dan minta maaf (tapi) bukan pada saya tetapi kepada anggota tentera kerana tuduh mereka terima wang dan sebagainya,” katanya.

Ismail Sabri berkata demikian pada sidang media di selepas menghadiri program Moh Ngeteh bersama komuniti Orang Asli di Kampung Bongkok di sini hari ini.

Beliau berkata demikian bagi mengulas dakwaan Anwar yang disiarkan sebuah portal berita kononnya terdapat kem tentera terutamanya di Bera, yang melaksanakan undian awal hari ini, selain dikatakan dibayar RM300.

Selain itu, Ismail Sabri tidak menolak kemungkinan apa yang didakwa sebagai undi awal itu adalah undi pos kepada anggota pasukan keselamatan yang boleh memohon untuk mengundi secara pos, jika mereka tidak dapat hadir semasa hari mengundi awal kerana bertugas.


KPDNHEP terima 8,555 aduan barang mahal sejak Mac 2020

TAWAU, 15 Jan – Kementerian Perdagangan Dalam Negeri dan Hal Ehwal Pengguna (KPDNHEP) menerima 8,555 aduan berhubung harga barang mahal dalam tempoh sejak Mac 2020 hingga semalam.

Menterinya Datuk Alexander Nanta Linggi berkata bagaimanapun apabila aduan itu disiasat, pihaknya mendapati kebanyakan kes berkenaan hanya berlaku di sesetengah tempat tertentu sahaja, atau dikategorikan sebagai kes terpencil.

“Selepas penguat kuasa KPDNHEP mengesan dan meneliti semua aduan yang dilaporkan, tindakan sewajarnya diambil terhadap pihak terbabit,” katanya kepada pemberita selepas menyempurnakan pelancaran Program Jualan Keluarga Malaysia di sini, hari ini.

Beliau berkata orang ramai wajar menggunakan peranan ‘hak pengguna’ untuk memilih barang dengan bijak dan membuat aduan kepada pihak berkuasa jika berlaku penipuan jualan.

Alexander berkata pada masa yang sama pihaknya tidak menafikan terdapat kenaikan harga barangan tertentu di pasaran, dan pihaknya segera ambil maklum semua fakta yang mendorong kepada kenaikan harga berkenaan.

“Misalnya Program Jualan Keluarga Malaysia yang diadakan di seluruh negara, adalah antara langkah membantu rakyat membeli barangan asas pada harga jauh lebih murah berbanding hari biasa,” katanya.- BERNAMA


HAWANA diangkat jadi program nasional

BANDA HILIR 29 Mei- Hari Wartawan Nasional (HAWANA) akan diangkat menjadi program nasional dan akan disambut setiap tahun pada tanggal 29 Mei.

Beliau berkata demikian dalam ucapan Penutup Forum Media Nasional ‘Kewartawanan Era Revolusi Industri Keempat: Cabaran dan Peluang’ di Hotel Hatten, di sini hari ini.


Lapan individu ditahan terbabit sindiket judi dalam talian

KUALA LUMPUR 19 Mei. – Lapan individu termasuk dua wanita ditahan kerana disyaki terlibat sindiket perjudian dalam talian ketika serbuan di sebuah kondominium di Sri Petaling di sini, semalam.

Ketua Jabatan Siasatan Jenayah (JSJ) Kuala Lumpur Senior Asisten Komisioner (ACP) Saiful Annuar Yusoff berkata, siasatan awal mendapati sindiket terbabit dipercayai menjadikan kondominium tersebut sebagai pusat panggilan bagi mempromosi kegiatan perjudian dalam talian untuk pasaran tempatan.

“Dalam serbuan berkenaan, polis turut merampas beberapa komputer riba dan telefon bimbit pelbagai jenama serta kepingan kad sim dengan anggaran nilai rampasan berjumlah RM60,000,” katanya dalam kenyataan hari ini.

Beliau memberi amaran keras kepada orang ramai supaya tidak terlibat dengan sebarang kegiatan itu, kerana tindakan tegas akan diambil terhadap penganjur, pemain atau pelanggan dalam usaha memerangi kegiatan perjudian habis-habisan di ibu kota.

Sekiranya terdapat sebarang maklumat berkaitan jenayah, orang ramai boleh salurkan ke Bilik Gerakan Khas 24 Jam JSJ Polis Kuala Lumpur di talian 032146 0670 dan Hotline Polis Kuala Lumpur di talian 03-2115 9999, katanya.